Edward Bakal Naik Gunung Kinabalu Secara Undur, Kumpul Dana Kebajikan

KOTA KINABALU, 28 Jan: Setelah mencatatkan nama dalam Malaysia Book of Records dengan mendaki Gunung Kinabalu secara mengundur pada 1992, Edward Taning, 58, sekali lagi akan melakukan aksi serupa pada tahun ini dalam usahanya mencipta nama dengan rekod baharu, sekali gus membantu mengumpul dana untuk kebajikan.

Projek yang dinamakan sebagai Edward Gostaning (Summit Kinabalu Jasamu Dikenang) itu akan diadakan pada 8 Mac ini.

Penyelaras projek, Richard Soibi berkata program anjuran bersama Persatuan Malim Gunung Kinabalu yang menyasarkan kutipan lebih RM500,000 itu juga untuk mendapatkan dana bagi membina dewan terbuka Sekolah Kebangsaan Bundu Tuhan, Ranau

“Dana berkenaan juga bagi membantu golongan orang kurang upaya (OKU) di Pusat Pemulihan Dalam Komuniti (PPDK) Ranau yang masih kekurangan kelengkapan. Kami difahamkan PPDK berkenaan memerlukan sebuah bas untuk pengangkutan pelajar-pelajar tersebut,” katanya.

Selain itu, dana itu juga bagi mengisi tabung malim untuk membeli peralatan di asrama malim di Gunung Kinabalu, katanya kepada pemberita ketika ditemui selepas melakukan kunjungan hormat ke atas Ketua Menteri Sabah Datuk Seri Mohd Shafie Apdal di Pusat Pentadbiran Negeri Sabah (PPNS), di sini hari ini.

Richard berkata semasa kunjungan hormat itu, Mohd Shafie setuju untuk menjadi penaung projek berkenaan dan beliau secara peribadi turut menyumbangkan sebanyak RM95,000 ke dalam tabung yang diwujudkan.

Sementara itu, Edward berkata, walaupun memegang kad OKU, beliau tidak pernah menjadikannya alasan untuk tidak menyumbang kepada masyarakat termasuk mencari dana melalui aktiviti kebajikan.

“Sebelum ini pernah saya pernah mencipta sejarah sebagai rakyat Malaysia pertama mendaki Gunung Kinabalu secara mengundur pada 1992,” katanya.

Selepas 17 tahun, Edward yang merupakan anak tempatan Inanam kembali dengan membawa misi yang sama, namun laluan yang berbeza pada 2009 apabila berjaya menghasilkan rekod berjalan mengundur sejauh 342 kilometer dari Sandakan ke Kota Kinabalu.

Bapa kepada empat cahaya mata itu yang mengalami kecacatan melibatkan otot di kaki kanannya sejak berusia sembilan tahun, kembali mencipta nama dengan rekod berjalan sejauh 404 km dari Lahad Datu ke Kota Kinabalu pada 2012.

“Apa yang saya lakukan ini bukan untuk mencari populariti, saya mahu buktikan golongan OKU juga mampu mencipta kejayaan. Saya akan buktikan umur juga bukan penghalang untuk kita mencapai satu kejayaan,” katanya.

Edward berkata beliau tidak mempunyai jurulatih dan hanya menjalani latihan sendiri dengan berjalan, berjoging dan berlari di kawasan sekitar kampungnya di Kiulu, Tamparuli sebagai persediaan untuk program itu.

“Kemungkinan kami mahu cadangkan Malaysia Book of Record pergi (ke peringkat) dunia kali ini, terpulang kepada pegawai untuk urus Guiness World Record, kalau tidak, setakat Malaysia Book Of Record sahaja,” katanya.


Bonus RM500 Untuk Penjawat Awam Sabah Sempena Aidilfitri

TAWAU: Ketua Menteri Sabah, Hajiji Noor hari ini mengumumkan pembayaran bonus RM500 kepada penjawat awam Gred 54 dan ke bawah sempena sambutan Aidilfitri dan Pesta Kaamatan tahun ini.

Katanya, pesara juga akan menerima separuh daripada jumlah berkenaan dengan pembayarannya dibuat sebelum sambutan Hari Raya.

Pengumuman itu dibuat selepas beliau menyampaikan sumbangan Bantuan Wang Ihsan (BWI) kepada 200 ketua isi rumah (KIR) yang terjejas akibat kebakaran di Kampung Kurnia Jaya, Batu 4, Jalan Apas baru-baru ini.

Dalam perkembangan lain, Hajiji berkata, kerajaan memperuntukkan sejumlah RM18.2 juta untuk pembinaan semula rumah dan infrastruktur yang rosak dalam kebakaran pada 17 Mac di sini dan pada 2015 di Semporna.

Katanya, lebih 1,000 ketua isi rumah yang terjejas dalam kebakaran di kedua-dua lokasi berkenaan akan mendapat manfaat daripada peruntukan berkenaan.

Hajiji berkata, daripada RM18.2 juta peruntukan itu, sebanyak RM10 juta akan diperuntukkan kepada 608 KIR rakyat tempatan di Tawau untuk membina semula rumah mereka manakala sejumlah RM8.2 juta adalah untuk pelaksanaan segera projek membabitkan kerosakan harta benda dan infrastruktur di Kampung Bangau-Bangau, Semporna.

“Kerajaan negeri amat prihatin dengan nasib mereka yang dalam kesusahan dan sempena Ramadan yang mulia ini, saya yakin bantuan ini dapat melegakan mereka yang terjejas,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada masa untuk raikan, perlu segera jalankan tugas – Phoong

KOTA KINABALU, 17 Mei – Tiada masa untuk meraikan sambutan dan bulan madu atas lantikan sebagai Menteri Belia dan Sukan Sabah yang baharu sebaliknya perlu segera menjalankan tugas yang diamanahkan, kata Anggota Dewan Undangan Negeri (ADUN) Luyang Phoong Jin Zhe.

Ini kerana, menteri muda berusia 30 tahun itu berkata beliau ada empat tahun untuk melaksanakan tugas di kementerian itu untuk penggal ini.

Katanya beliau menghargai kepercayaan yang diberikan oleh Ketua Menteri Sabah Datuk Seri Mohd Shafie Apdal atas lantikan itu serta kepimpinan DAP negeri dan pusat yang mencadangkan namanya untuk jawatan menteri di kementerian itu.

“Bagi saya, tiada masa untuk sambutan dan bulan madu. Tidak perlu ada apa-apa sambutan dan iklan tahniah. Saya mahu segera memahami kementerian ini untuk melaksanakan polisi untuk manfaat belia dan sukan negeri ini.

“Saya akan segera berjumpa dengan menteri sebelum ini Datuk Frankie Poon Ming Fung untuk mendengar idea dan agenda yang perlu dilaksanakan,” katanya pada sidang media di sini, hari ini.

Pelantikan Phoong bagi menganggotai Kabinet negeri Sabah itu diumumkan oleh Mohd Shafie hari ini.

Mohd Shafie turut mengumumkan Poon, Pemangku Pengerusi DAP Sabah dan ADUN Tanjung Papat dilantik sebagai Menteri Kesihatan dan Kesejahteraan Rakyat Sabah yang baharu bagi mengisi kekosongan jawatan di kementerian itu selepas kematian Pengerusi DAP Sabah mendiang Datuk Stephen Wong Tien Fatt.

Phoong yang juga Setiausaha Publisiti DAP Sabah menganggap pelantikan sebagai menteri itu merupakan satu tanggungjawab besar bagi memperjuangkan suara anak muda di negeri ini.

Justeru, katanya, beliau juga akan segera berjumpa dengan persatuan belia di negeri ini untuk mendengar permintaan mereka yang mahukan ada perubahan dan masa depan yang cerah.

Dalam aspek sukan, Phoong, bekas pelajar Sekolah Menengah Tshung Tsin di sini berkata antara yang beliau akan beri tumpuan adalah penyediaan dan naik taraf kemudahan sukan dan riadah di kawasan kediaman membabitkan taman permainan serta gelanggang sukan.

“Saya mahu masyarakat khususnya anak muda mudah menjalani aktiviti sukan serta riadah dengan tidak perlu pergi jauh untuk menggunakannya di Kompleks Sukan,” kata Phoong, pemegang Ijazah Bersekutu Kewartawanan dan Perhubungan Awam Kolej Universiti New Era.


Jangan panik, minta bantuan pihak berkaitan jika diganggu

KOTA KINABALU: Seorang wanita tempatan menasihatkan orang ramai supaya tidak panik jika diganggu sebarang entiti yang tidak dapat dilihat oleh mata kasar.

Penduduk di sebuah taman perumahan di kawasan Kingfisher itu berkata dia diganggu oleh satu entiti dipercayai makhluk ghaib di rumahnya sendiri.

Wanita berumur 28 tahun itu berkata entiti terbabit dikesan sering masuk ke dalam rumahnya, bagaimanapun tidak mengesan sebarang kerosakan di bahagian pintu ataupun tingkap rumahnya.

“Benda ini sering menggangu saya dan saya sendiri tidak tahu dari mana datangnya benda dipercayai makhluk ghaib ini sehingga saya berasa terancam,” katanya.

Oleh itu, dia bertindak membuat laporan polis untuk tindakan selanjutnya selain menghubungi pihak berkenaan termasuk ahli agama untuk bantuan menghindari entiti itu.

Dia juga menasihatkan orang ramai supaya tidak panik dan sentiasa berhati-hati sekiranya diganggu dan membuat laporan polis segera termasuk pihak berkaitan untuk tindakan segera. – Utusan Borneo


Bicara SRC Tangguh, Najib Mengadap Istana Negara

KUALA LUMPUR: Perbicaraan kes pecah amanah, rasuah dan pengubahan wang haram dana RM42 juta milik SRC International Sdn Bhd dihadapi Datuk Seri Najib Razak yang dijadualkan bersambung hari ini, ditangguhkan esok.

Ia berikutan Najib perlu hadir pada mesyuarat di Ibu Pejabat UMNO di Pusat Dagangan Dunia Putra (PWTC) hari ini.

Peguam Tan Sri Muhammad Shafee Abdullah yang mewakili Najib memberitahu mahkamah, selepas menghadiri mesyuarat itu, Najib dipanggil mengadap ke Istana Negara.

Pada masa sama, peguam Farhan Read memberitahu mahkamah, saksi pembelaan iaitu Pengarah Urusan Putra Perdana Construction Sdn Bhd, Datuk Rosman Abdullah yang sepatutnya memberikan keterangan hari ini, masih belum bersedia.

Farhan berkata, pihaknya tidak dapat meneruskan dengan mendengar keterangan Rosman hari ini.

Peguam itu turut memberitahu mahkamah, pihaknya akan memanggil Ketua Pesuruhjaya Suruhajaya Pencegahan Rasuah Malaysia (SPRM) Latheefa Koya; bekas Ketua Pesuruhjaya agensi itu, Tan Sri Dzulkifli Ahmad; Bekas Ketua Setiausaha Sulit Najib, Tan Sri Shukry Mohd Salleh; dan bekas Peguam Negara Tan Sri Mohamed Apandi Ali untuk memberikan keterangan minggu depan.


Budak 11 Tahun Kahwin Sepupu

TEHERAN: Pihak berkuasa Iran membatalkan perkahwinan seorang budak perempuan berusia 11 tahun yang dikatakan dipaksa berkahwin dengan sepupu berusia 22 tahun selepas rakaman video perkahwinan itu tular di media sosial dan mencetuskan kemarahan orang ramai.

Perkahwinan itu berlangsung di daerah Bahmaei pedalaman Iran, pada 26 Ogos lalu dan video berkenaan dimuat naik di media sosial mulai 1 September, malah turut disiarkan stesen televisyen tempatan.

Berdasarkan video itu, kedengaran suara imam memberitahu pengantin lelaki membayar mas kahwin sebanyak 14 syiling emas dan 50 juta tomans bersamaan dengan £7,200 pound (RM37,346).

Imam kemudian bertanya kepada kanak-kanak dikenali sebagai Fatima itu sama ada dia bersetuju atau tidak berkahwin dengan sepupunya, Milad Jashani.

“Ya, dengan persetujuan ibu bapa saya,” jawab Fatima.

Keluarga kedua-dua pengantin kemudian bersorak kegembiraan selepas lelaki turut menyatakan bersetuju berkahwin dengan kanak-kanak itu.

Menurut laporan France24 yang memetik kenyataan Pendakwa Raya Hassan Negin Taji, perkahwinan pasangan itu dibatalkan kerana undang-undang tidak membenarkan kanak-kanak berkahwin.

Sekiranya didapati bersalah, lelaki terbabit boleh berdepan hukuman penjara antara enam bulan hingga dua tahun.


150,000 Keahlian Baharu Menjelang Ulangtahun Pertama Bersatu Di Sabah: Hajiji

PUTATAN: Parti Pribumi Bersatu Malaysia (Bersatu) Sabah menjangkakan memperolehi lebih 150,000 keahlian menjelang ulangtahun pertama penubuhan part itu di negeri ini pada April tahun depan.

Ketua Badan Pimpinan Bersatu Sabah, Datuk Hajiji Noor berkata pihaknya ketika ini sudah mempunyai hampir 100,000 ahli dan jumlah berkenaan terus bertambah daripada semasa ke semasa.

“Kita menerima banyak permohonan ahli baru setiap hari namun terdapat sedikit kelewatan berkaitan kemasukan di dalam sistem.

“Melihat pertambahan yang kian bertambah ini, tidak mustahil Bersatu Sabah mampu terus berkembang keahliannya malah setakat ini Sabah adalah negeri paling ramai ahli Bersatu di seluruh negara,” katanya  pada sidang media selepas merasmikan Program Jelajah Pemimpin Bersatu Sabah peringkat bahagian Putatan di sini, hari ini.

Dihadiri lebih 1,000 ahli Bersatu Bahagian Putatan, siri jelajah terbabit adalah lokasi kelapan selepas Sipitang, Penampang, Tuaran, Lahad Datu dan Kota Kinabalu.

Turut hadir Ketua Penerangan Bersatu Sabah, Khairul Firdaus Akbar Khan; Bendahari Bersatu Sabah, Datuk Mohd Arifin Mohd Arif; Ketua Bersatu Bahagian Putatan, Datuk Seri Dr Arsit Sedi; Ketua Armada Bersatu Sabah, Mohd Isquzawan Israq Arsit dan Timbalan Ketua Srikandi Bersatu Sabah, Datuk Amisah Yassin.

Menjawab pertanyaan sama aaa jumlah ahli Bersatu yang dinyatakan adalah sebahagiannya bekas ahli Umno, Hajiji tidak menafikan perkara tersebut tetapi turut menyatakan bukan semua ahli Bersatu merupakan bekas ahli Umno.

“Saya tidak mempunyai jumlah secara keseluruhannya tetapi di Tuaran sahaja mungkin dalam 80 peratus ahli Bersatu ialah bekas Umno dan selebihnya individu profesional yang tidak pernah menjadi ahli parti sebelum ini.

“Ramai yang keluar Umno adalah wakil rakyat serta ketua bahagian. Setiap dari mereka mempunyai penyokong tersendiri di kawasan masing-masing,” katanya.

Sementara itu, Hajiji berkata jelajah berkenaan bakal diteruskan ke bahagian Kota Belud pada 22 Disember (esok) dan berterusan hingga ke 25 bahagian di seluruh negeri.

Katanya program jelajah tersebut dijangka selesai sepenuhnya pada April atau Mei depan. – SabahNewsToday


Kenali Sumandak Ranau, Edilah Johany bertanding kejohanan MMA ONE Warrior Series 4

Kenali si gadis ayu MMA, Edilah Johany

BENDERA Malaysia akan berkibar di Singapura Khamis ini apabila petinju wanita terbaharu tanah air, Edilah Johany beraksi di kejohanan ONE Warrior Series 4 nanti.

Atlet kelahiran Kuala Lumpur itu bakal berdepan dengan petinju Singapura, Tan Shi Yin dalam aksi kategori atomweight.

Ini merupakan penampilan keempatnya dalam sukan seni bela diri campuran (MMA). Namun, siapakah petinju muda berusia 26 tahun ini?

Mari kita kenali secara ringkas gadis petinju ayu bernama Edilah Johany ini.

#1 Nama penuhnya ialah Edilah Nadrah Johany. Ibu bapanya berasal dari Ranau, Sabah.

#2 Edilah sangat gigih dalam latihannya, dan berlatih hingga lima jam sehari.

#3 Idolanya tidak lain tidak bukan, ialah ratu MMA negara Ann Osman.

#4 Selain berlatih dengan Ann, Edilah turut berlatih dengan jaguh-jaguh lain dari ONE Championship seperti AJ Lias Mansor, Hisyam Samsudin, Kelvin Ong dan Audreylaura Boniface.

Edilah (tengah) bersama Hisyam Samsudin (kiri) dan Ann Osman. – Foto Instagram/@edilahjohany

#5 Gim pertamanya ialah Borneo Tribal Squad di Kota Kinabalu, namun dia sekarang berlatih di Ewako MMA iaitu gim kepunyaan Hisyam.

#6 Berkelulusan universiti, Edilah mempunyai ijazah dalam Biologi Pemuliharaan dari Universiti Malaysia Sabah (UMS).

#7 Edilah aktif bersukan sejak kecil dan pernah berkecimpung dalam sukan hoki, bola jaring, bola keranjang, memanah dan taekwondo.

#8 Bertanding dalam ONE Championship sememangnya impian Edilah dan dia berharap dapat memenangi kontrak untuk bertarung dalam promosi itu.

#9 Pertarungan profesional pertamanya merupakan pengalaman yang tidak dapat dilupakan kerana tidak menyangka akan pergi sejauh ini dalam dunia seni bela diri.

#10 Setahun kemudian, Edilah mempamerkan persembahan cemerlang apabila menundukkan lawannya, Neha Kashyap dari India, dengan hanya 103 saat.


Pesawat mendarat cemas atas lebuh raya

CALIFORNIA: Seorang bekas bintang besbol dianggap sebagai wira apabila berjaya melakukan pendaratan cemas di tengah lebuh raya selepas pesawat kecil dinaiki mengalami masalah teknikal dalam kejadian di California.

Kejadian berlaku pada Jumaat lalu apabila Ryan Mundo, 25, yang juga jurulatih penerbangan terpaksa mengemudi pesawat terbabit daripada pelatihnya berusia 36 tahun bagi mengelak kejadian tidak diingini.

Satu rakaman video menunjukkan kejadian mencemaskan itu apabila pesawat menghampiri lebuh raya dan cuba mendarat menerusi beberapa kenderaan di hadapan dan di belakangnya.

Ia dirakam oleh seorang wanita yang menaiki kereta bersama suaminya sebelum melihat pesawat terbabit cuba mendarat.

“Suami berkata, dia cuba melakukan pendaratan cemas, jadi saya terus mengeluarkan telefon untuk merakamnya.

“Kami mendapat tahu pesawat dibawa pelatih juruterbang bersama jurulatihnya menghadapi masalah teknikal. Jurulatihnya terpaksa menerbangkan dan melakukan pendaratan,” katanya.

Dalam rakaman itu, kedengaran suara suaminya yang berkata: “Bahayanya, memang ini bukan sesuatu yang berlaku setiap hari.”

Mundo mendaratkan pesawat itu dengan lancar dan berjaya mengelak kediaman, kabel elektrik serta beberapa kenderaan yang melalui lebuh raya sibuk di El Cajon itu.


Tiada Lagi Pengeluaran Simpanan KWSP Sebelum Bersara

KUALA LUMPUR: Buat masa ini Kumpulan Wang Simpanan Pekerja (KWSP) tidak bercadang membenarkan lagi pengeluaran oleh pencarum menerusi idea i-Ceria dilontarkan Ahli Parlimen semalam.

Ketua Pegawai Eksekutif KWSP Datuk Seri Amir Hamzah Azizan berkata, apa yang utama sebagai pengurus dana persaraan adalah memenuhi mandat untuk membina semula simpanan hari tua pencarum.

Menurutnya, tempoh bagi tiga skim pengeluaran sudah pun berakhir iaitu i-Lestari, i-Sinar dan i-Citra.

“Tiga skim itu sudah pun berakhir (kemudahan pengeluaran terakhir adalah i-Citra pada bulan lalu).

“Adalah penting bukan hanya melihat kepada permintaan itu (idea i-Ceria) tetapi juga konteks utama KWSP seperti yang saya bentangkan iaitu mengutamakan bekalan simpanan untuk pekerja yang sudah bersara.

“Kita faham apabila kita terima desakan. Tetapi kena ingat mandat diberikan kepada KWSP mengikut akta adalah menolong ahli mencapai simpanan untuk hari tua,” katanya pada sidang media selepas membentangkan prestasi kewangan KWSP 2021 selain mengumumkan dividen, di sini, hari ini.

Amir Hamzah berkata, data pekerja dan Keluaran Dalam Negara Kasar (KDNK) negara sudah pun memasuki fasa pemulihan ekonomi.

“Saya harap kita tak payah keluar lagi (mengeluarkan KWSP sebelum tempoh masa bersara).

“KWSP akan terus fokus dengan mandat untuk membina simpanan hari tua pencarum.

“Peranan kita adalah memudahkan kehidupan ahli sewaktu persaraan,” katanya.

Terdahulu dalam pembentangannya, beliau turut menjelaskan pengeluaran KWSP yang sudah dibuat ahli dalam tempoh pandemik Covid-19.

Katanya, ia membabitkan RM20.8 bilion pengeluaran i-Lestari bagi tempoh April 2020 hingga Mac 2021.

“i-Sinar berjumlah RM58.7 bilion bagi tempoh Januari hingga Disember 2021 dan i-Citra berjumlah RM21.4 bilion untuk tempoh Julai 2021 hingga Februari 2022.

“Jumlah keseluruhan pengeluaran untuk ketiga-tiga skim dianggarkan RM110 bilion,” katanya.

Berdasarkan rekod, katanya, seramai 7.3 juta ahli memohon sekurang-kurangnya satu atau semua skim berkenaan.

Menurutnya, kesan pengeluaran awal KWSP itu adalah agak membimbangkan kerana ramai ahli berisiko hidup dalam kemiskinan sewaktu persaraan.

“Orang tua tak cukup simpanan untuk bekalan perbelanjaan menjalani kehidupan seharian yang menjadi kebimbangan kami di KWSP.

“Malaysia negara menua atau akan mempunyai jumlah warga tua yang ramai.

“Penting setiap daripada kita mempunyai sekuriti simpanan untuk digunakan selepas persaraan atau sewaktu tidak lagi bekerja bagi menjana pendapatan,” katanya.

Beliau menegaskan, selain kesihatan, keupayaan kewangan masyarakat dalam golongan berusia juga perlu dijamin.

Semalam, di Dewan Rakyat, Ahli Parlimen Jempol, Datuk Seri Mohd Salim Sharif mencadangkan kerajaan memperkenalkan bantuan kewangan “i-Ceria” KWSP, iaitu kemudahan pengeluaran wang buat kali terakhir.

Mohd Salim ketika perbahasan Titah Diraja di Dewan Rakyat dilaporkan berkata, hal ini kerana terdapat keperluan mendesak bagi sebilangan rakyat Malaysia menggunakan wang persaraan mereka itu bagi tujuan meneruskan kelangsungan hidup. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Cincin’ Di Langit Tarik Perhatian

Satu fenomena dinamakan ‘halo matahari’ iaitu bayangan pelangi seakan cincin mengelilingi matahari menarik perhatian orang ramai di pulau Langkawi, hari ini.

Fenomena itu dilapor mula terjadi kir-kira 12 tengah hari tadi dan hilang sejam kemudian.

Kesempatan itu turut diambil penduduk untuk mengambil gambar untuk diabadikan sebagai kenangan selain tersebar di media sosial.

Penolong Pegawai Sains Observatori Negara Langkawi (ONL), Karzaman Ahmad ketika dihubungi mengesahkan fenomena dilihat penduduk itu dikenali sebagai halo matahari.

“Kejadian itu dikenali fenomena halo matahari (sun halo).

“Penduduk tidak perlu bimbang kerana keadaan itu normal dan ia adalah satu fenomena semula jadi,” katanya menerusi WhatsApp.


Kes tebusan: Suspek ditembak mati, budak perempuan berjaya diselamatkan

KOTA KINABALU: Seorang budak perempuan berusia dua tahun berjaya diselamatkan daripada menjadi tebusan seorang lelaki yang kemudiannya ditembak mati selepas pergelutan berlangsung selama lima jam pada Ahad.

Budak yang belum dikenal pasti itu telah dibawa ke Hospital Wanita dan Kanak-kanak Likas.

Pesuruhjaya Polis Sabah, Datuk Omar Mammah berkata, budak perempuan itu mengalami kecederaan pada lehernya, tetapi percaya bahawa keadaan mangsa akan bertambah pulih.ADVERTISING

Katanya, suspek yang tidak dikenali itu melepaskan kanak-kanak itu ke tanah selepas dia ditembak mati oleh polis di sebuah flat empat tingkat di pangsapuri Telipok Ria, Tuaran kira-kira 25 kilometer dari sini pada pukul 5.32 petang.

Omar berkata, suspek tidak membuat sebarang tuntutan ketika menahan manngsa. Pihak polis dimaklumkan mengenai kejadian itu mula berlaku sejak pukul 12.30 tengah hari.

Penduduk menghubungi pihak polis kira-kira pukul 4 petang, kata beliau.

Tambahnya, suspek memegang pisau dan menyambar seorang budak yang sedang bermain dengan anak patung di koridor tingkat empat pangsapuri tersebut.

Dia kemudian memasuki sebuah rumah di mana seorang warga emas lelaki sedang menunaikan solat zohor di dalam biliknya.

Suspek dirakam ketika mendukung mangsa untuk dijadikan tebusan.

Suspek memberitahu lelaki itu supaya tidak keluar, dan kemudian duduk di ruang tamu dengan budak perempuan itu.

Penduduk kemudian memecah pintu utama rumah tersebut dan lelaki itu terus mengancam budak perempuan itu dan dipercayai telah mencederakan leher mangsa.

Apabila polis tiba di tempat kejadian, suspek enggan bercakap dan dia mengancam untuk membuang kanak-kanak malang itu keluar dari tingkap dapur.

Polis memutuskan untuk menembak suspek berusia 30-an terbabit ketika itu, katanya.

Beliau berkata mereka masih belum memperoleh latar belakang suspek dan percaya bahawa dia tidak waras atau di bawah pengaruh dadah. – The Star


Anak Kapal TLDM Cetus Kluster Baharu Di Sabah

KOTA KINABALU: Kluster baharu, iaitu kluster Lautan Biru menjadi punca kenaikan mendadak kes Covid-19 di Kota Kinabalu, hari ini, kata Menteri Kerajaan Tempatan dan Perumahan Masidi Manjun.

Katanya, kluster itu membabitkan anak kapal Tentera Laut Diraja Malaysia (TLDM) dan jangkitan dipercayai berlaku semasa operasi.

“Setakat ini 93 orang disahkan positif dan jumlah itu menjadi penyumbang kepada kenaikan mendadak kes di Kota Kinabalu, hari ini, iaitu sebanyak 163 berbanding 98 kes yang dicatatkan semalam.

“Mengikut statistik, cuma tiga daripada 161 kes didaftar di Kota Kinabalu sepanjang 24 jam lalu, selebihnya merupakan kes-kes daftar lewat dua hari atau lebih lama selepas keputusan saringan diketahui,” katanya ketika dihubungi.

Terdahulu, Masidi yang juga jurucakap negeri berkaitan Covid-19 berkata, sebanyak 485 kes baharu dicatatkan di Sabah hari ini, berbanding 437 kes, semalam.

Katanya, beberapa daerah lain mencatatkan pertambahan kes harian yang agak ketara seperti Tuaran dan Kota Marudu, namun daerah-daerah seperti Penampang, Papar dan Tenom mencatat jumlah kes harian yang jauh lebih rendah hari ini.

“Kes-kes daripada kluster Lautan Biru dan kluster Kemburongoh menyumbang hampir 19% daripada jumlah kes di Sabah hari ini.

“Peratusan kes-kes saringan kontak rapat dan kes-kes saringan bergejala hampir sama tinggi, iaitu 39% bagi saringan kontak dan 36% bagi saringan bergejala.

“Ini satu petanda jelas virus Covid-19 sudah berada secara meluas di tengah-tengah masyarakat dan risiko jangkitan secara sporadik semakin tinggi,” katanya.

Dalam pada itu, beliau berkata, seramai 469 pesakit atau 97% berada dalam Kategori 1 dan 2, lima orang dalam Kategori 3, dua orang dalam Kategori 4 dan tiga pesakit dalam Kategori 5 manakala 6 pesakit masih dalam penilaian Jabatan Kesihatan Negeri Sabah (JKNS). – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KPD Sipitang Ketuai Serbuan Lelaki Miliki Peluru

SIPITANG: Ketua Polis Daerah (KPD) Sipitang Deputi Superintendan Champin Piuh berjaya mengetuai pasukannya menyerbu sebuah rumah di Kampung Mendulong di sini sebelum merampas dua butir peluru di rumah terbabit.

Champin berkata serbuan kira-kira jam 11.30 pagi itu dijalankan bersama sepasukan anggota di sebuah rumah yang dihuni seorang lelaki berumur 40 tahun.

“Semasa serbuan dijalankan polis berjaya menemukan dua butir peluru masing-masing jenis 12 bore dan peluru hidup jenis 5.56mm ball di atas tempat tidur suspek.

“Semasa soal siasat dijalankan suspek mengakui memiliki peluru jenis F2 Big Yame 12 bore bagaimanapun tidak mengakui peluru hidup 5.56mm ball itu adalah miliknya,” katanya.

Beliau berkata suspek lelaki yang belum berkahwin dan tidak mempunyai pekerjaan yang beralamat di Kampung Mendulong itu kemudiannya ditahan dan dibawa ke IPD Sipitang untuk tindakan lanjut.

“Kita juga sedang menjalankan siasatan bagi mengesan senjata api buatan sendiri (bakakuk) jika dimiliki suspek selain mengenalpasti sumber pemerolehan peluru terbabit.

“Kes disiasat mengikut Seksyen 8(a) Akta Senjata 1960,” katanya.

Sementara itu Champin berkata pihaknya juga menahan rakan suspek yang memiliki peluru 12 bore.

“Suspek ini didapati terlibat dalam kecurian getah selain terbabit dalam kes kecurian di sekitar kampung berkenaan.

“Suspek juga ditahan semasa sedang merayau-rayai semasa tempoh Perintah Kawalan Pergerakan (PKP) selain mengaku menagih dadah beberapa hari sebelum ini,” katanya.

Beliau berkata kedua-dua suspek akan dibawa kepada Bahagian Siasatan Jenayah Narkotik (BSJN) IPD Sipitang kerana terlibat dalam aktiviti penagihan dadah. – Utusan Borneo


Satu Kematian Dan 40 Kes Baharu Dicatatkan Hari Ini

PUTRAJAYA: Sebanyak kes positif jangkitan baharu Covid-19 dilaporkan di negara ini sekaligus menjadikan jumlah keseluruhan 5,820 kes setakat Isnin (27 April 2020), jam 12 tengahari.

Perkara tersebut diumumkan oleh Ketua Pengarah Kesihatan, Datuk Dr Noor Hisham Abdullah dalam satu Sidang Media Perkembangan COVID-19 Di Malaysia yang berlangsung sebentar tadi.

Daripada jumlah tersebut, sebanyak 1,764 kes aktif telah dikenal pasti di mana 37 kes sedang menerima rawatan di Unit Rawatan Rapi dan 17 kes memerlukan bantuan pernafasan.

Manakala dukacita dimaklumkan, terdapat pertambahan satu kes kematian baru  dalam tempoh 24 jam sekaligus menjadikan jumlah keseluruhan mangsa yang maut seramai 99 orang.

Mangsa daripada kes 4087 merupakan seorang lelaki warga emas berusia 78 tahun dan dirawat di Hospital Enche’ Besar Hajjah Khalsom, Johor. Beliau mempunyai sejarah penyakit kencing manis, darah tinggi dan strok.

Satu kematian baharu dilapor dalam tempoh 24 jam, menjadikan 99 kes kematian akibat #COVIDー19 di 🇲🇾.Takziah daripada KKM kepada keluarga pesakit terlibat. pic.twitter.com/fJnwJ0Y7N3

#COVID19Malaysia 🇲🇾Terkini 27 April.Kes baharu 40 Keseluruhan 5,820Kes aktif 1,764Kematian baharu 1 kes Keseluruhan 99 kes pic.twitter.com/bd821qmCR3


Covid-19: 12 Sembuh Dibenarkan Keluar Dari Hospital, 2 Kes Baharu Di Sabah Hari Ini

KOTA KINABALU: Seramai 12 lagi pesakit Covid-19 di Sabah telah sembuh dan dibenarkan pulang, menjadikan jumlah keseluruhan kes sembuh kini sebanyak 184.

Statistik terbaharu yang disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung, turut menunjukkan dua lagi kes positif Covid-19 hari ini.

Dua kes itu masing-masing di Tuaran dan Ranau, menjadikan jumlah kumulatif kes Covid-19 di Sabah sekatat ini sebanyak 308.

Jika mengambil kira jumlah kes sembuh serta pesakit yang telah meninggal dunia, kes aktif di Sabah setakat ini ialah sebanyak 120.

Sementara itu, tiada kes kematian dicatatkan hari ini dengan jumlah korban akibat Covid-19 di Sabah kekal empat kes iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan kes Covid-19 selepas Selangor yang merekodkan jumlah 1,345 kes, Kuala Lumpur (1,008), Johor (644), Sarawak (414) dan Negeri Sembilan (408).- Berita Sabah


Seramai 37,155 Calon Duduki Peperiksaan SPM, SVM Di Sabah Bermula Esok

KOTA KINABALU: Seramai 37,155 orang calon akan menduduki peperiksaan Sijil Pelajaran Malaysia (SPM) dan Sijil Vokasional Malaysia (SVM) di seluruh Sabah bermula esok.

Pengarah Pendidikan Negeri Sabah, Datuk Dr Mistirine Radin berkata, daripada jumlah itu, seramai 36,432 orang adalah calon SPM dan 738 orang lagi adalah calon SVM.

Bagi calon SPM, ia membabitkan 33,453 orang calon bagi sekolah kerajaan, 1,297 calon dari sekolah swasta dan 1,682 calon persendirian.

Peperiksaan SPM dan SVM ini melibatkan sebanyak 314 pusat peperiksaan SPM dan tujuh pusat peperiksaan SVM.

Bilangan petugas yang menjaga peperiksaan pula adalah seramai 5,393 orang petugas.

Peperiksaan SPM akan bermula esok (22 Feb) sehingga 25 Mac ini manakala, SVM pula bermula esok hingga 25 Feb dan kemudian bersambung pada 8 Mac hingga 19 Mac.

Sementara itu, Sijil Tinggi Persekolahan Malaysia (STPM) pula akan bermula pada 16 hingga 22 Mac bagi semester satu dan bagi semesta dua pula bermula dari 5 hingga 12 April.

Sijil Tinggi Agama Malaysia (STAM) pula akan bermula 29 Mac hingga 27 April.

Untuk, Ujian Pencapaian Bahasa Antarabangsa pula akan bermula pada 23 Feb. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Susulan Kebimbangan Masyarakat, Polis Tahan 21 Palauh Termasuk Bayi Meminta Sedekah

LAHAD DATU; 20 SEPTEMBER 2019 (Jumaat) – Polis menahan 21 Palauh susulan kebimbangan masyarakat terhadap kegiatan meminta sedekah di beberapa kawasan lampu isyarat menerusi ‘Operasi Khas Palao’ di sekitar Lahad Datu, kelmarin.

Operasi disertai 16 pegawai dan anggota polis selama dua jam bermula pukul 2 petang itu dilaksanakan di kawasan lampu Isyarat Lapangan Terbang Lahad Datu dan sekitar kawasan lampu Isyarat berhampiran Bandar Wilayah.

Ketua Polis Daerahnya, ACP Nasri Mansor dalam kenyataan medianya berkata, Kesemua mereka berumur 3 hingga 60 tahun itu terdiri daripada 10 wanita, 8 kanak-kanak perempuan dan Tiga kanak-kanak lelaki.

Beliau berkata, siasatan akan dijalankan dibawah dibawah SEK 6(1)(c) Akta Imigresen 1959/63 atas kesalahan tidak memiliki dokumen pengenalan diri yang sah.

Beliau berkata, tangkapan juga susulan Kegiatan komuniti terbabit meminta sedekah di Jalan awam sehingga menyebabkan kemalangan di lampu Isyarat Sri Perdana Lahad Datu dan tular di media sosial.

Menurut ACP Nasri, Dalam kejadian rabu lepas, siasatan mendapati wanita palauh berumur 56 tahun dipercayai peminta sedekah berlari dalam kesesakan jalan raya sehingga terlanggar kereta yang sedang bergerak.

Bagaimanapun, wanita berkenaan hanya memgalami sakit-sakit badan.

Dalam pada itu, beliau tidak menafikan terdapat kanak-kanak komuniti berkenaan yang menghidu gam selepas mendapat duit hasil daripada kegiatan meminta sedekah.

Justeru katanya, operasi itu antara usaha lain pihaknya menangani aktiviti berkenaan selain kebanjiran palauh meminta sedekah di kawasan Jalan utama serta lampu Isyarat.

Turut dirampas wang tunai sebanyak 168-ringgit 70-sen dipercayai hasil keseluruhan menjalankan aktiviti meminta sedekah di kalangan mereka yang ditahan.


Lelaki Tuntut ‘Hadiah’ RM1.4 Juta Ditahan Kastam Sabah

KOTA KINABALU: Seorang lelaki yang kononnya berhasrat untuk menuntut ‘hadiah’ ditahan sepasukan pegawai kastam daripada Bahagian Penguatkuasaan Jabatan Kastam Diraja Malaysia (JKDM) Sabah di salah sebuah pusat penghantaran kurier di sini, pada Jumaat lepas.

Penolong Ketua Pengarah Kastam Zon Sabah Datuk Madrim Tasan berkata lelaki warga tempatan berumur 38 tahun itu mendakwa untuk menuntut barang yang dikatakan sebagai hadiah daripada seseorang.

“Serbuan yang dibuat berdasarkan maklumat dan risikan ini telah menemukan barangan larangan disyaki dadah berbahaya iaitu ‘methaphetamine’.

“Dadah ini disorok pada paket teh cina berwarna kuning berjenama ‘Da Guan Yin’ dan diletakkan didalam beberapa kotak lampin pakai buang bayi sebelum tiba di pusat perkhidmatan kurier terbabit melalui udara dari Kuala Lumpur.,” katanya ketika sidang media di Wisma Kastam Sabah, hari ini.

Menurut Madrim, dadah jenis syabu yang dirampas dianggarkan seberat 27 kilogram dan nilai rampasan mencecah RM1.4 juta pada harga jualan.

“Suspek kini sedang ditahan reman sehingga 4 Januari bagi membantu siasatan,” tambahnya.

Kesalahan ini disiasat dibawah Seksyen 39B(1)(a) Akta Dadah Berbahaya 1952 kerana kesalahan mengedar dadah berbahaya dan boleh dihukum dibawah Seksyen 39B(2) akta yang sama.

Dalam pada itu, Madrim turut mengucapkan syabas dan tahniah kepada pegawainya yang berjaya menumpaskan beberapa siri kes melibatkan dadah di negeri ini.

“Sebagai rekod pada tahun ini di seluruh Zon Sabah, pihak JKDM telah berjaya memperolehi sebanyak 13 kes melibatkan dadah iaitu sembilan kes tangkapan dan empat kes rampasan yang melibatkan nilai keseluruhan rampasan lebih RM9 juta.

“JKDM mengambil serius dalam usaha mematahkan sindiket penyeludupan dadah daripada masuk ke negeri ini khususnya dan menyelamatkan masyarakat daripada terjerumus dengan dadah.” katanya. -SabahNewsToday


Leher Tembus Ditusuk Todak

Doktor di Hospital Wahidin Sudirohusodo, Sulawesi berjaya menyelamatkan seorang remaja yang lehernya tertusuk spesies ikan todak, hari ini.

Beberapa keping foto yang tular menunjukkan remaja dikenali Muh Idul itu tertusuk ikan todak dengan luka agak parah.

Portal makassar.terkini.id melaporkan, ikan itu terbang dan tertusuk di leher Idul ketika dia memancing di perairan Siompu Buton Selatan, 18 Januari lalu.

Idul adalah pelajar Sekolah Menengah Persekutuan Negeri 3 Siompu di Kampung Wakinamboro, Buton Selatan.

Sebelum itu, dia dirawat di Hospital Siloam, Bau-Bau kemudian dirujuk ke Wahidin Sudirohusodo di Makassar.

Hari ini, doktor berjaya mengeluarkan muncung ikan yang menusuk leher dan dan mangsa selamat menjalani pembedahan itu.

“Ya, sudah selamat. Ikannya berjaya dikeluarkan,” kata pasukan sukarelawan Wahdah Islamiyah Buton Selatan, Aljisad kepada portal itu.

Sebelum itu, sukarelawan itu mengumpul dana untuk membantu pembedahan Muh Idul yang kemudian disebarkan ke media sosial.

Beberapa portal di Malaysia juga turut menyebarkan berita itu kononnya berlaku di negara ini. – Agensi


Beri Perhatian Pembangunan Sabah, Sarawak – Agong

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mahu kerajaan terus menggiatkan usaha dan inisiatif bagi merapatkan jurang pembangunan dan ekonomi antara negeri dan wilayah.

Usaha berkenaan merangkumi peningkatan mobiliti rakyat dengan menambah baik rangkaian dan infrastruktur asas serta sistem pengangkutan.

Seri Paduka bertitah bagi meningkatkan kesejahteraan rakyat dan merapatkan jurang pembangunan di Sabah dan Sarawak, kerajaan mengambil langkah menerusi pelaksanaan projek-projek infrastruktur kritikal di kedua-dua negeri berkenaan.

“Beta berharap rakyat di Sabah dan Sarawak akan dapat menikmati jaringan perhubungan dan kemudahan yang berkualiti dan lebih baik,” titah Yang di-Pertuan Agong dalam Titah Diraja Istiadat Pembukaan Penggal Ketiga Parlimen ke-14 di Dewan Rakyat, hari ini

Selain pembangunan infrastruktur di kedua-kedua negeri itu, Seri Paduka bertitah kerajaan perlu turut memberi perhatian terhadap kawasan pedalaman di Semenanjung terutamanya di penempatan masyarakat Orang Asli.

Merujuk data terkini yang menunjukkan lebih dua pertiga rakyat Malaysia tinggal di bandar, Al-Sultan Abdullah bertitah kesejahteraan masyarakat khususnya golongan B40 dan M40 serta belia di bandar perlu dipertingkatkan meliputi usaha pemilikan rumah menerusi dasar perumahan mampu milik dan skim sewa milik.

“Sebagai kerajaan yang prihatin, kos sara hidup rakyat akan terus ditangani dengan sebaik mungkin,” titah Seri Paduka.

Menyentuh tentang iltizam kerajaan untuk meningkatkan akses perkhidmatan kesihatan yang saksama kepada rakyat, Seri Paduka bertitah perkhidmatan kesihatan akan diperkasa dengan menjurus kepada pencegahan dan perawatan secara holistik kepada masyarakat luar bandar, Orang Asli serta peribumi di Sabah dan Sarawak. – BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Roket Long March 5B Milik China Terhempas Di Lautan Hindi

BEIJING: Serpihan roket Long March 5B milik China dikatakan terhempas di Lautan Hindi, menurut agensi angkasa lepas negara itu.

Serpihannya terhempas di perairan berhampiran Maldives.

Menurut agensi itu, serpihan besar roket berkenaan memasuki atmosfera bumi pada Ahad sebelum berkecai di lautan berkenaan.

“Selepas pemantauan dan analisis, pada 10.24 pagi (0224 Waktu Min Greenwich) pada 9 Mei 2021, serpihan besar Long March 5B Yao-2 sudah memasuki atmosfera,” kata Agensi Kejuruteraan Angkasa Lepas China dalam kenyataan.

Agensi itu turut memberikan koordinat yang menjadi lokasi serpihan roket itu bertaburan.

Menurutnya, kebanyakan daripada serpihan itu berkecai dan musnah ketika ia memasuki atmosfera bumi.

Perkhidmatan pemantauan, Space-Track, yang menggunakan data daripada Tentera Amerika Syarikat, juga mengesahkan kemasukan semula roket itu ke atmosfera bumi.

“Semua orang yang mengikuti kemasukan semula #LongMarch5B boleh relaks. Roket itu sudah jatuh,” katanya menerusi Twitter.

Berita itu membuktikan jangkaan pakar sebelum ini bahawa serpihan roket berkenaan akan jatuh di lautan, memandangkan hampir 70 peratus bumi diliputi air.

Bagaimanapun, kemasukan serpihan besar tanpa kawalan itu sebelum ini menimbulkan kebimbangan mengenai kerosakan atau kemalangan jiwa.

Agensi angkasa lepas Amerika Syarikat (AS) dan Eropah antara yang memantau pergerakan roket itu dan cuba meramalkan masa dan lokasi dia terhempas.

Setiausaha Pertahanan AS sebelum ini berkata, tentera AS tidak mempunyai rancangan untuk menembak jatuh roket itu.

Bagaimanapun, pihaknya beranggapan China cuai dalam membiarkan roket itu keluar dari orbit.

Tahun lalu, serpihan daripada satu lagi roket Long March menimpa perkampungan di Ivory Coast, tetapi ia tidak menyebabkan kecederaan atau kemalangan jiwa.

“Kemasukan semula (terhempas) di laut adalah kebarangkalian besar yang selalu berlaku,” kata ahli astronomi Harvard, Jonathan McDowell menerusi Twitter.

“China nampaknya menang pertaruhan (kecuali kita mendapat berita serpihan itu (jatuh) di Madives. Tapi, ia masih tindakan semborono.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rakyat Sabah Di Semenanjung Dapatkan Kebenaran Polis Sebelum Balik Kampung

KOTA KINABALU: Rakyat Sabah di Semenanjung yang merancang untuk balik ke Sabah sepanjang tempoh pelaksanaan Perintah Kawalan Pergerakan perlu mendapatkan terlebih dahulu dokumen perjalanan daripada balai polis berhampiran dengan kediaman masing-masing ketika ini.

Ketua Polis Negara, Tan Sri Abdul Hamid Bador berkata, arahan tersebut turut terpakai kepada mana-mana rakyat Malaysia di Semenanjung yang hendak melakukan perjalanan dari satu negeri ke negeri lain bermula esok hingga 31 Mac depan.

“Mereka perlu memaklumkan ketua polis balai terdekat mengenai hasrat dia itu dan kita akan berikan mereka dokumen yang menjelaskan bahawa pembawa dokumen ini telah pun memaklumkan kepada pihak polis bahawa ia perlu membuat perjalanan ini atas sebab-sebab sedemikian,” katanya dalam sidang akhbar di Kuala Lumpur petang ini.

Semalam, Perdana Menteri, Tan Sri Muhyiddin Yassin memaklumkan kerajaan mengeluarkan Perintah Kawalan Pergerakan di bawah Akta Pencegahan dan Pengawalan Penyakit Berjangkit 1988 dan Akta Polis 1967 bagi mengekang penularan Covid-19.

Melalui perintah itu, larangan menyeluruh pergerakan dan perhimpunan ramai di seluruh negara diaktifkan termasuk aktiviti keagamaan, sukan, sosial dan budaya.

Semua rumah ibadat dan premis perniagaan hendaklah ditutup, kecuali pasaraya, pasar awam, kedai runcit dan kedai serbaneka yang menjual barangan keperluan harian.

Abdul Hamid berkata, borang-borang kebenaran perjalanan itu telah disediakan di semua 156 ibu pejabat polis daerah (IPD) seluruh negara dan balai-balai polis yang ada.

“Kecuali kalau mereka hendak balik ke Sarawak mungkin ada sekatan di situ di mana mereka perlu dikuarantin, itu terpualng kepada kerajaan negeri masing-masing,” katanya.


Sabah hasrat jadikan Papar sebagai hab pendidikan

PAPAR, 15 Mac – Kementerian Pelajaran dan Inovasi Sabah diarah mengenal pasti langkah terbaik untuk merealisasikan hasrat kerajaan menjadikan daerah Papar sebagai Hab Pendidikan Negeri.

Ketua Menteri Sabah Datuk Seri Mohd Shafie Apdal berkata antara yang perlu diambil kira adalah fokus kepada bidang kemahiran, seperti pembangunan kolej-kolej vokasional, bagi membolehkan kerajaan menyediakan lebih banyak latihan kemahiran kepada belia Sabah.

Beliau berkata pada masa yang sama, pendidikan berasaskan kemahiran tertentu perlu diselaras dengan keperluan industri.

”Kita mahu melahirkan golongan yang berkemahiran dan berilmu pengetahuan agar mereka dapat memasarkan ilmu yang ada untuk memperolehi pekerjaan dengan gaji yang baik,” katanya ketika ditemui selepas Majlis Bersama Ketua Menteri di Kampung Kuala, di sini hari ini.


Ribuan Banduan, Kakitangan Penjara Kepayan Bawah PKPD Bermula 21 Oktober

PETALING JAYA: Penjara Kepayan dan kuarters kakitangannya di Kampung Matambai, Kota Kinabalu di Sabah dikenakan kawalan ketat susulan peningkatan kes Covid-19.

Menteri Kanan (Keselamatan), Ismail Sabri Yaakob, berkata perintah kawalan pergerakan diperketatkan ke atas 3,511 orang, merangkumi 2,914 tahanan dan 597 kakitangan, berkuatkuasa 21 Oktober hingga 3 November.

Kawalan ketat ini bagi memudahkan pelaksanakan saringan Covid-19, dan membolehkan pergerakan keluar masuk dikawal.

Sementara itu, Ismail menegaskan kerajaan tidak menghalang rakyat Malaysia di Singapura pulang ke negara ini.

Terdapat beberapa kategori permohonan bagi urusan keluar masuk ke Malaysia dalam tempoh PKP Pemulihan sehingga 31 Dis ini yang boleh dipohon melalui MyTravelPass.

“Ini boleh diakses di laman sesawang rasmi imigresen,” katanya.

Bagi rakyat Malaysia yang bekerja di Singapura dan tidak mahu pulang dengan menggunakan Periodical Commuting Arrangement (PCA), mereka boleh terus ke Pintu Masuk Bangunan Sultan Iskandar (BSI) atau Kompleks Sultan Abu Bakar (KSAB) dan perlu menjalani kuarantin wajib 14 hari.

“Maklumat lanjut boleh dirujuk kepada imigresen dan Kementerian Luar Negeri,” katanya.

Sementara itu, Ismail melaporkan sebanyak 649 individu ditahan kerana ingkar arahan PKP, dengan 213 didapati tidak memakai pelitup muka dan 151 lagi kerana berkaitan penjarakan fizikal.

Selain itu, turut ditahan 75 orang kerana aktiviti pusat hiburan.

Daripada jumlah tahanan itu, seramai 606 individu dikompaun dan 43 individu direman. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: Gempa Bumi Lemah Berlaku Di Lahad Datu

Gempa bumi lemah telah berlaku di Lahad Datu, Sabah pada jam 11:10 malam, 27 September 2020

Koordinat : 5.0° Utara dan 118.6° Timur

Jarak : 28km dari Timur Lahad Datu, Sabah

Gegaran Mungkin dirasai di sekitar Lahad Datu, Kunak dan Semporna.

Tiada ancaman tsunami kepada Malaysia.MET Malaysia.#gempabumiMETMalaysia#mygempa.met.gov.my


Ahli PKR Jangan Khianati Semangat Perjuangan Reformasi – Anwar

KOTA KINABALU, 17 Sept: Presiden PKR Datuk Seri Anwar Ibrahim mengingatkan ahli parti itu supaya tidak mengkhianati semangat perjuangan reformasi selain terus komited merealisasikan janji untuk membawa budaya politik baharu iaitu matlamat tidak menghalalkan cara dan kaedah yang salah.

Berucap merasmikan Mesyuarat Agung Tahunan Cabang Serentak Keadilan Sabah, Anwar berkata, setiap ahli PKR boleh berbeza pendapat, dan dalam masa sama, memberi pandangan kepada pemimpin, namun, ahli parti tidak boleh sama sekali mengkhianati semangat perjuangan menuntut reformasi yang sememangnya sudah menjadi landasan dan tunggak parti itu sejak awal penubuhannya.

Anwar juga mahu ahli PKR sentiasa bermuhasabah dan mengintropeksi diri bagi memastikan bibit-bibit yang ada dalam budaya politik UMNO dan Barisan Nasional (BN) seperti salah guna kuasa, rasuah, gila kuasa dan memperkayakan diri tidak wujud dalam kalangan ahli parti itu.

“Dulu jangan lupa, kita serang UMNO dan BN habis-habisan. Sebab apa? sebab gila kuasa, gondol kekayaan, memperkayakan diri dan memiskinkan rakyat. Sekarang, orang akan tanya apakah bibit-bibit yang ada dalam budaya UMNO itu juga terhimpit dan tersangkut dalam kalangan kita. Kalau ada, kita harus bertindak dan nyahkan daripada pengaruh ini.

“Ini dikatakan intropeksi, muhasabah, kritik diri kita sendiri. Jangan sibuk serang orang sahaja kerana kita sekarang ada kuasa. Atas sebab itu, kita harus buat penilian tentang dasar kita. Kita lihat umpamanya, pengumuman usaha-usaha dilakukan oleh kerajaan Persekutuan dan kerajaan negeri (Sabah), kita harus akui menyokong langkah-langkah baik yang dilakukan.

“Ada orang kata tiada perubahan sama sekali, saya tidak setuju, perjalanan Parlimen berubah, badan Kehakiman berubah, media berubah. Ada perubahan. Tetapi kita juga tidak sabar, kita tidak mahu tunggu 50 tahun lagi berubah, maka sebab itu, tuntutan, gesaan, asakan itu kian kuat meminta perubahan itu dengan kadar yang lebih pantas dan cepat,” katanya.

Mengulas lanjut, Anwar juga mahu, pemimpin dan ahli PKR termasuk daripada parti komponen lain dalam Pakatan Harapan (PH) supaya tidak mudah melenting apabila dikritik mahupun ditegur oleh pihak lain atau media sebaliknya perlu lebih rasional dengan menilai serta menjawab perkara dibangkitkan secara sopan.

“Kita kena ingat suasana berubah. Sejak PH memerintah, antara langkah awal diambil oleh Perdana Menteri Tun Dr Mahathir Mohamad adalah membebaskan media. Bila media bebas, yang kena serang itu kita. Tetapi, itu yang kita janji. Apa yang kamu minta itu yang kamu dapat. Kita minta media harus bebas.

“Sekali dah bebas, kritik kita tak boleh. Jika (menteri) faham reformasi, dia akan dengar, nilai, dan jawab dengan baik dan sopan. Itu budaya politik baharu yang kita bicarakan,” katanya.

Anwar turut menasihatkan pemimpin dan ahli PKR untuk sentiasa mengingati naratif baharu parti iaitu menjadi wakil kepada kepentingan majoriti rakyat pelbagai kaum yang memerlukan pembelaan selain memastikan pembangunan yang dibawa seiring dengan penerapan nilai-nilai pembangunan insan.

PKR mahu melahirkan pemimpin yang menjadi juara, pejuang dan pembela nasib rakyat di peringkat akar umbi dan bukannya mempertahankan golongan korporat atau ahli perniagaan kerana PKR ditubuhkan oleh rakyat bawahan di jalanan yang menuntut perubahan, katanya.

Sementara itu, Pengerusi PKR Sabah Datuk Christina Liew ketika berucap berkata PKR negeri itu mahu semua ahli memainkan peranan masing-masing di pelbagai peringkat untuk membantu kerajaan negeri merealisasikan perubahan yang diperjuangkan parti selama 20 tahun di Sabah.

Pada majlis itu, Anwar diiringi Liew menerima sebanyak 11,362 borang keahlian baharu PKR Sabah yang didaftarkan secara dalam talian.


7 Saksi Kes Bunuh Diminta Hadir Ke Mahkamah Sandakan

BELURAN: Polis meminta tujuh saksi kes bunuh yang berlaku dua tahun lalu di Ladang Masih Jaya Sugut, di sini, untuk hadir ke mahkamah pada 8 hingga 12 Julai ini.

Ketua Polis Daerah Beluran, Superintendan Kasim Muda, berkata kejadian dilaporkan berlaku di Blok 10, Rumah Kongsi Pekerja ladang itu kira-kira jam 2 petang 30 Januari 2017 membabitkan seorang mangsa lelaki berusia 36 tahun.

“Kes itu sedang dibicarakan di Mahkamah Tinggi Sandakan dan akan disebut semula pada 8 hingga 12 Julai 2019.

“Tujuh saksi dikehendaki untuk hadir ke Mahkamah Tinggi Sandakan bagi membantu siasatan, termasuk tiga wanita dikenali sebagai Habsah Usman, Hasnah Abdul Rahim dan Nur Diana Senom Matinggih,” katanya dalam satu kenyataan media, hari ini.

Beliau berkata, empat lagi saksi adalah lelaki dikenali sebagai Rusli Mahadin, Ashar Ambotuo, Sabri Jakkun dan Sakarias Dominikus Samuel.

Katanya, semua saksi terbabit adalah warga Indonesia yang pernah bekerja di ladang berkenaan.

“Alamat terakhir tiga wanita dan empat lelaki itu ialah di Rumah Pekerja Ladang Masih Jaya Sugut, Beluran.

“Justeru, orang ramai yang ada maklumat berhubung semua individu itu boleh menghubungi Ketua Bahagian Siasatan Jenayah Daerah, Asisten Superintendan Hardymas Sawali melalui talian 019-2649981 atau Hotline Ibu Pejabat Polis Daerah (IPD) Beluran 089-511222,” katanya.

Kasim berkata, kes berkenaan dibicarakan mengikut Seksyen 302 Kanun Keseksaan.


Kadoh Agundong Tinggalkan PBRS Sertai Warisan

TENOM: Naib Presiden Parti Bersatu Rakyat Sabah (PBRS), Datuk Kadoh Agundong mengisytiharkan keluar daripada parti itu untuk menyertai Parti Warisan Sabah (Warisan) hari ini.

Kadoh yang juga bekas Menteri Belia dan Sukan Sabah telah menyerahkan borang keahlian kepada Naib Presiden Warisan, Datuk Peter Anthony semasa Majlis Santai Krismas Pusat Daerah Mengundi Pamilaan di Kampung Ulu Tipoh, Tenom petang tadi.

Kadoh, 70, yang pernah menjawat Menteri Kerajaan Tempatan dan Perumahan Sabah semasa era pemerintahan Parti Bersatu Sabah (PBS) berkata, keputusan itu dibuat kerana beliau yakin dengan perjuangan Warisan yang berjuang demi kepentingan semua kaum di Sabah.

Katanya, rakyat Sabah tidak mahukan politik kebencian dan perlu membantu serta meneruskan sokongan kepada wakil rakyat pada hari ini agar mereka dapat berkhidmat kepada rakyat termasuk di peringkat  akar umbi.

Kadoh dikenali sebagai ‘giant killer’ kerana pernah menewaskan bekas Ketua Menteri Sabah, Tan Sri Harris Mohd. Salleh semasa pemerintahan Parti Berjaya dalam pilihan raya negeri Sabah pada 1985 di kawasan Dewan Undangan Negeri (DUN) Tenom.

Sementara itu, Peter berkata, penyertaan mantan Naib Presiden PBRS itu ke dalam Warisan amat dialu-alukan.

Beliau berkata, Kadoh terbuka hati menyertai Warisan kerana ingin bersama-sama membangunkan dan memperjuangkan nasib rakyat Sabah.

“Kita alu-alukan kemasukan ini kerana kita tahu Kadoh mempunyai pengalaman yang luas dan itu akan membantu kita.

“Saya sangat berbesar hati dengan kemasukan beliau ke dalam Warisan, beliau merupakan bekas ADUN Tenom,” katanya ketika ditemui di majlis itu.

Peter juga percaya lebih ramai lagi pemimpin yang akan mengikut jejak langkah Kadoh untuk menyertai Warisan kerana di Sabah, rakyat inginkan parti tempatan seperti Warisan yang terbuka untuk semua kaum dan bangsa.


COVID-19: 4,029 Kes Baharu Hari Ini & Paling Tinggi Pernah Dilaporkan

PUTRAJAYA, 16 Jan : Kes harian baharu kes COVID-19 hari ini sudah melepasi angka 4,000 apabila sebanyak 4,029 kes dilaporkan hari ini.

Kementerian Kesihatan (KKM) menerusi laporan terkini memaklumkan, jumlah kumulatif kes sudah meningkat ke 1155,095 kes.

Dalam pada itu, 2,148 kes sembuh turut direkodkan, menjadikan angka sembuh keseluruhan turut meningkat kepada 117,375 kes.

Terdapat juga lapan kematian baharu hari ini.

Status Terkini #COVID19, 16 Januari 2021 Kes sembuh=2,148Jumlah kes sembuh=117,375 kes Kes baharu positif=4,029 kes (4,021 tempatan, 8 import) Jumlah positif=155,095Kes kematian=8Jumlah kes kematian=594 kes Kes dirawat di ICU=205 kes Bantuan Alat Pernafasan=79 kes pic.twitter.com/UQItQCknbQ


Enam anak gajah terselamat

BANGKOK: Enam anak gajah berjaya diselamatkan selepas dipercayai terperangkap selama beberapa hari di dalam lumpur di timur Bangkok, Thailand.

Kejadian pada Rabu lalu itu disedari oleh beberapa orang renjer yang melakukan rondaan di taman negara terbabit sebelum melihat anak gajah berusia antara satu hingga empat tahun sedang terperangkap, lapor AFP.

Superintendan taman negara itu, Prawatsart Chantheap berkata, usaha menyelamat itu agak sukar apabila ia memakan masa tiga jam untuk menggali dan membina tanjakan untuk membolehkan haiwan terbabit keluar.

“Kami percaya haiwan itu terperangkap sekurang-kurangnya selama dua hari kerana kaki mereka masih lemah.

“Pasukan kami terpaksa meninggalkan haiwan itu semalaman dan kembali semula sambil membawa penyodok untuk menggali lumpur dan membina tanjakan,” katanya.

Prawatsart berkata, pasukan renjer mengawasi kira-kira 30 ekor gajah di kawasan berhampiran dan haiwan yang terperangkap itu mungkin terpisah dari ibunya. – Agensi


Penduduk Kampung Puhus Di Kota Belud Mahu Telaga Tiub Bertapis, Air Bersih

Kota Belud: Hampir 300 penduduk di Kampung Puhus, kira-kira 23 kilometer (km) dari pekan ini, berharap mendapat bantuan sebuah telaga tiub bertapis untuk kegunaan penduduk di kampung berkenaan.

Pengerusi Majlis Pengurusan Komuniti Kampung (MPKK) Kampung Puhus, Saitem Gada, berkata ini kerana air graviti daripada satu kawasan tadahan air di situ, tidak mencukupi terutama selepas gempa bumi pada 2015.

“Jika sebelum ini, walau tiada hujan lebih sebulan, kawasan tadahan air itu mampu menampung jumlah air yang banyak, tetapi sejak akhir-akhir ini terutama selepas gempa bumi, air kawasan tadahan itu semakin berkurangan.

“Walaupun hanya dua atau tiga hari tidak hujan, air di kawasan tadahan itu cepat kering sekali gus tidak mampu menampung keperluan kira-kira 278 penduduk di situ.

“Oleh itu, saya sudah bertemu dengan pihak majlis daerah dan mengemukakan cadangan kepada mereka untuk membina sebuah telaga tiub bertapis di kawasan kampung kami bagi menambah lagi sumber air khususnya bekalan air yang terawat kepada penduduk,” katanya ketika dihubungi di sini.

Kampung Puhus, yang berada di kawasan berbukit selain jalan tidak berturap adalah antara kampung yang bergantung sepenuhnya kepada air graviti, antara yang terjejas ketika musim panas dan kering sejak awal tahun ini hingga Mei lalu.

Penduduk kampung itu yang kebanyakannya petani selain ada bekerja dalam sektor kerajaan dan swasta, menggunakan air graviti sejak lebih 50 tahun lalu.

Mengulas lanjut, beliau berkata keadaan air graviti daripada kawasan tadahan itu juga akan keruh terutama selepas hujan.

“Bagaimanapun, Jabatan Kesihatan daerah biasanya akan mengadakan pemeriksaan ke atas kawasan tadahan air untuk memastikan ia selamat diguna,” katanya sambil menambah air yang keruh itu juga diguna untuk mandi dan masak.

Sehubungan itu, Saitem berkata adalah menjadi harapan penduduk agar permintaan untuk mendapat sebuah telaga tiub bertapis dapat dilakukan.

“Kami sudah kemukakan permohonan kepada majlis daerah (Kota Belud) dan berharap cadangan kami dapat diberi pertimbangan sewajarnya. Kami juga berharap akan mendapat bekalan air terawat pada masa akan datang.

“Sebagai MPKK, saya juga akan kemukakan permohonan ini kepada wakil rakyat di kawasan ini,” katanya sambil menambah Kampung Puhus terletak di kawasan Dewan Undangan Negeri (DUN) Kadamaian. – Berita Harian


100 Individu Disyaki 2 Kerakyatan Cuba Masuk Sabah Melalui Jalan Tidak Sah Diusir

PAPAR: Polis mengumumkan lebih 100 individu dihalang daripada memasuki Sabah dan diusir dari perairan Malaysia pada Khamis kerana melalui jalan tidak sah.

Polis mengesyaki mereka juga memiliki 2 kerakyatan.

Pesuruhjaya Hazani Ghazali berkata 2 bot jongkong dan 2 bot laju yang membawa mereka itu dikesan cuba melepasi sempadan laut di Sandakan lalu disekat.

“Kita terpaksa halang mereka kerana melalui jalan yang tidak sah. Bukan menafikan hak mereka untuk mengundi tetapi cara mereka masuk tidak betul dan kita perlu halang,” katanya pada sidang media di Ibu Pejabat Polis Daerah (IPD) Papar.

Hazani berkata halangan itu juga bagi mengelak penularan wabak Covid-19, mengatakan semua orang dikehendaki menggunakan laluan yang sah dan menjalani pemeriksaan kesihatan.

“Tetapi mereka menggunakan jalan belakang dan kita perlu menghalang mereka,” katanya.

Dalam perkembangan lain, Hazani berkata, proses pengundian setakat ini berjalan baik tanpa sebarang kejadian tidak diingin berlaku dan keadaan terkawal di semua pusat mengundi di negeri itu.

Katanya, sepanjang tempoh kempen yang berakhir tengah malam tadi, polis menerima sebanyak 193 laporan yang dibuat oleh pelbagai pihak.

Beliau berkata, daripada jumlah itu, sebanyak 58 kertas siasatan dibuka dan kebanyakkannya mengikut Seksyen 500 Kanun Keseksaan kerana menfitnah dan Seksyen 233 Akta Komunikasi dan Multimedia 1998.

PRN Sabah ke-16 hari ini menyaksikan 1,088,711 daripada 1,103,646 pengundi biasa keluar mengundi bermula jam 7.30 pagi tadi sehingga tamat waktu mengundi pada jam 5 petang ini.

Sebanyak 2,540 saluran di 741 pusat mengundi dibuka di semua 73 kerusi Dewan Undangan Negeri (DUN) bagi membolehkan rakyat Sabah memilih kerajaan baru.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pesara Kerajaan Diutamakan Bagi Jawatan Ketua Kampung

PENAMPANG: Salah satu penambahbaikan bagi jawatan Ketua Kampung adalah keutamaan diberikan kepada pesara-pesara kerajaan.

Menteri Undang-undang dan Hal Ehwal Anak Negeri, Datuk Aidi Moktar berkata ia adalah bagi mempertingkatkan keterampilan penugasan dan pengurusan diperingkat kampung.

“Walaupun dia adalah pesara berjawatan kerani, sekurang-kurangnya urusan pentadbiran, surat menyurat kepada Pejabat Daerah dan mereka tidak menghadapi masalah.

“Selain itu, soal-soal pentadbiran kepada Pejabat Daerah itu lebih mudah menguruskan kerana mereka mempunyai pengalaman sedia ada,” katanya.

Beliau berkata demikian kepada pemberita selepas merasmikan Majlis Perasmian Kursus Kepimpinan Anak Negeri bagi Ketua Kampung Siri Satu 2018 di sini hari ini.

Namun Aidi berkata pihaknya juga mengambil kira individu-individu yang berpengalaman dan tahu mengenai adat istiadat kampung bagi mengisi jawatan Ketua Kampung.

Sementara itu, beliau menegaskan perkara-perkara seperti penyelahgunaan kuasa perlu dielakkan bagi melahirkan Ketua Kampung yang berintegriti tinggi dalam bidang tugas yang diamanahkan.

“Aktiviti-aktiviti seperti meminta imbuhan atau bayaran ke atas komuniti perlu dielakan.

“Ini kerana, Ketua Kampung mempunyai peranan penting dalam menjaga keharmonian dalam komuniti.

“Komuniti memandang tinggi terhadap Ketua Kampung. Justeru, Ketua Kampung perlu memelihara integriti dan menjaga komuniti dengan baik,” jelasnya.

Tambahnya banyak cabaran besar akan dihadapi oleh Ketua-ketua Kampung berhubung dengan komuniti.

“Antaranya adalah komuniti yang kurang menghormati tatacara adat tradisi.

“Begitu juga dalam permasalahan urusan tanah dengan keluarga yang ramai dalam menuntut waris, masalah keadaan tanah, perkahwinan anak bawah umur dan banyak lagi cabaran yang akan dipikul oleh Ketua Kampung,” katanya. -SabahNewsToday


UiTM Ambil Tindakan Terhadap Pensyarah Perlekeh Pelajar B40

SHAH ALAM: Universiti Teknologi MARA (UiTM) akan mengambil tindakan sewajarnya terhadap pensyarah kontrak yang tular memperlekehkan pelajar B40 yang tidak mempunyai komputer riba dipercayai berlaku ketika sesi kelas atas talian.

Naib Canselor UiTM, Prof Datuk Dr Roziah Mohd Janor berkata, pihaknya kini dalam penelitian termasuk tindakan yang akan diambil terhadap pensyarah berkenaan.

“Dia adalah pensyarah kontrak di UiTM cawangan Seri Iskandar, Perak dan mengajar di Fakulti Seni Bina, Perancangan dan Ukur (FSPU).

“Saya difahamkan insiden berkenaan berlaku pada semester lalu bagaimanapun ia baru ditularkan semalam. Isu ini mesti ada perancangan kenapa ia baru dimuatnaik semalam.

“Bagaimanapun, tindakan akan diambil dan untuk pelajar itu, kita sudah mengesan dan memberikan peralatan yang diperlukan (komputer riba),” katanya ketika ditemui selepas Majlis Pelancaran Program One to One Tree dan Majlis Menandatangani Memorandum Persefahaman antara Yayasan Hijau Malaysia dan UiTM di sini hari ini.

Mengulas lanjut, Roziah berkata, wanita berkenaan adalah pensyarah yang bagus dan mungkin berlaku sedikit kesilapan mengenai tindakannya memarahi pelajar berkenaan.

“Tindakan akan diambil tetapi saya tidak boleh jelaskan di sini. Dia adalah pensyarah kontrak dan ada laluan sebelum tindakan diambil.

“Semua pensyarah UiTM mahukan yang terbaik untuk pelajar-pelajar mereka dan saya harap orang ramai dapat bertimbang rasa terhadap staf dan pelajar saya,” katanya.

Beliau berkata, UiTM juga akan mengeluarkan kenyataan rasmi berhubung perkara itu dalam masa terdekat.

Terdahulu, satu rakaman video klip berdurasi 1 minit 45 saat yang memaparkan pensyarah wanita terbabit memarahi seorang pelajar kerana tidak mempunyai komputer riba dan dilihat seolah-olah memperlekehkan golongan B40.

Menerusi rakaman itu, pensyarah wanita berkenaan turut meminta pelajar itu menyuruh kakaknya menjual gelang emas bagi membeli komputer riba untuknya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidak Mahu Dimarah, Budak Pukul Sepupu Pengsan Hingga Mati

SEMATA-MATA tidak mahu dimarah apabila sepupunya pengsan selepas terjatuh ketika bermain, seorang budak lelaki berusia 12 tahun bertindak drastik memukulnya berulang kali menggunakan papan kayu sehingga mati.

South China Morning Post melaporkan, mangsa dikenali sebagai Li dilaporkan terjatuh sehingga pengsan ketika bermain di rangka gayut bersama sepupunya itu dan abangnya berusia tujuh tahun.

Kerana takut dimarahi keluarganya, budak lelaki itu memukul mangsa berulang kali di kepala menggunakan papan kayu.

Keluarga mangsa kemudian melaporkan kehilangan anaknya selepas mangsa keluar dari rumah pada Sabtu lepas bersama sepupunya dan tidak pulang selepas itu, lapor Berita Beijing.

Thepaper.cn melaporkan, pada hari berikutnya, polis menemui mayat Li dalam beg di sebuah rumah terbengkalai milik keluarga budak lelaki berkenaan.

Nenek mangsa yang melihat klip video yang dipaparkan di laman video Pear berkata, cucunya mengalami cedera teruk pada kepala dan leher.

“Polis berkata, dia mati kerana dipukul, tetapi senjata itu masih belum ditemui.”

Siasatan polis merumuskan kematian Li sebagai kes bunuh dan memutuskan kanak-kanak lelaki berusia 12 tahun itu melakukannya, tetapi dia tidak boleh dihukum menurut undang-undang disebabkan usianya masih di bawah 14 tahun.


Remaja Lelaki Maut Ketika Guna Handphone Yang Masih Dicas

Pada 26 September lalu, polis Thailand menerima panggilan dari seorang lelaki yang memaklumkan anak saudaranya, Suthee, 18, ditemui tidak bernyawa di atas katil.

Ketika ditemui, telefon bimbit berada di bawah badan mayat mangsa dan kabelnya masih bersambung pada soket elektrik (mod cas), yang dipercayai menjadi punca mangsa terkena renjatan elektrik.

Bibir mangsa kebiruan dan tangan kanannya terletak di atas soket elektrik bersebelah dengan alat pengecas telefon bimbit.

Menurut bapa saudaranya, dia terdengar bunyi tangisan yang kuat datang dari bilik mangsa pada malam itu tetapi tidak pergi memeriksa keadaannya kerana menyangka anak saudaranya itu bermain permainan video di telefon bimbit seperti biasa.

Namun apabila dia mahu mengejutkan mangsa pada pagi keesokan harinya, tiada sebarang respon.

Pegawai Polis, Pol Maj Withoon Phaphonngam kemudian menasihatkan ibu bapa untuk memaklumkan kepada anak-anak akan bahaya menggunakan alat peranti yang sedang dicas.


Satu Jam Duduk Atas Pokok Selepas Ceroboh Pejabat KPLB Di Sembulan

KOTA KINABALU: Seorang lelaki duduk di atas pokok lebih sejam untuk mengelak daripada ditahan polis selepas dia menceroboh pejabat Kementerian Pembangunan Luar Bandar (KPLB) di Sembulan, di sini, malam tadi.

Ketua Polis Daerah Kota Kinabalu, Mohd Zaidi Abdullah berkata, pengawal keselamatan menyedari suspek yang berusia 32 tahun itu menceroboh pejabat KPLB kira-kira 9 malam Isnin dan segera mengejarnya.

Katanya, suspek bertindak melarikan diri dan memanjat pokok kayu ara di kawasan berhampiran untuk menyembunyikan diri.

“Pasukan polis yang menerima laporan terus bergegas ke lokasi kejadian dan mendapati suspek masih berada di atas pokok berkenaan,” katanya ketika dihubungi hari ini sambil menambah operasi itu turut dibantu Jabatan Bomba dan Penyelamat.

Beliau berkata, suspek yang juga penganggur berdegil dan enggan mematuhi arahan.

Selepas lebih sejam dipujuk anggota polis dan bomba, dia akhirnya akur dan menyerah diri.

“Siasatan lanjut sedang dijalankan mengikut Seksyen 448 Kanun Keseksaan yang memperuntukkan hukuman penjara maksimum tiga tahun atau denda sehingga RM5,000 atau kedua-duanya.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seekor Lagi Bangkai Gajah Pygmy Ditemukan Di Kinabatangan

KINABATANGAN: Bangkai seekor lagi gajah pygmy ditemukan di Kinabatangan hari ini, menjadikan bangkai gajah kedua ditemukan di daerah ini, bulan ini.

Ketika mengesahkan penemuan bangkai itu di Sukau dekat sini, Pengarah Jabatan Hidupan Liar (JHL) Sabah Augustine Tuuga bagaimanapun berkata, beliau masih belum menerima maklumat terperinci mengenai bangkai itu.

“Saya juga baru dimaklumkan mengenai penemuan bangkai itu dan tidak dapat memberikan apa-apa maklumat lanjut.

“Bagaimanapun, kita tunggu dahulu laporan daripada sepasukan pegawai daripada JHL yang sedang dalam perjalanan ke lokasi bangkai gajah ditemukan untuk membuat siasatan,” katanya ketika dihubungi di sini.

Kata Tuuga lagi, sebaik sahaja laporan daripada pasukan JHL itu diterima, satu laporan polis akan dibuat di Ibu Pejabat Polis Daerah Kinabatangan.

Bangkai gajah itu merupakan yang kedua ditemukan di Kinabatangan, selepas bangkai seekor gajah jantan ditemukan terapung di Sungai Kinabatangan pada 3 Nov lepas.

Sebelum ini, bangkai dua ekor gajah ditemukan dengan kesan tembakan masing-masing di Sungai Dumpas di Kalabakan, Tawau pada 25 Sept lepas dan di sebuah ladang sawit di Beluran pada 19 Okt lepas.


Kekerapan Penerbangan Ke Sabah Ditambah

KUALA LUMPUR: Malaysia Airlines akan menambah jumlah penerbangan ke Sabah, bulan depan.

Ketua Pegawai Eksekutif Malaysia Aviation Group (MAG), Kapten Izham Ismail, berkata jumlah kekerapan penerbangan ditingkatkan kepada lapan kali sehari bagi penerbangan terus ke Kota Kinabalu, Sandakan dan Tawau dari Kuala Lumpur dalam tempoh berkenaan.

Katanya, kekerapan penerbangan ke Kota Kinabalu dari 10 hingga 14 September ini ialah lapan kali sehari, 15 hingga 23 September (tujuh kali) dan 24 hingga 28 September (lapan kali).

Bagi penerbangan ke Sandakan dan Tawau, dari 10 hingga 14 September dan 24 hingga 28 September, kekerapannya adalah tiga kali sehari.

Izham berkata, syarikat akan terus memantau permintaan penumpang bagi penerbangan ke Sabah dan mengubah suai kapasiti rangkaiannya dari semasa ke semasa bagi membolehkan penumpang terbang ke ‘Negeri di Bawah Bayu’.

Berikutan wabak COVID-19, katanya, Malaysia Airlines meningkatkan langkah keselamatan dan kesihatan dengan memperkenalkan inisiatif selaras protokol keselamatan dan kesihatan antarabangsa oleh badan pengawal selia antarabangsa merangkumi Pertubuhan Penerbangan Awam Antarabangsa (ICAO), Pertubuhan Kesihatan Sedunia (WHO), Persatuan Pengangkutan Udara Antarabangsa (IATA) dan Kementerian Kesihatan.

“Yakinlah bahawa keselamatan dan kesejahteraan penumpang serta kakitangan menjadi keutamaan paling tinggi bagi kami setiap masa.

“Kami mengambil perhatian khusus di semua titik sentuh pelanggan bagi memastikan pengunjung ke Sabah boleh ‘Terbang Dengan Yakin’ dan meneroka semua pengalaman luar biasa yang ditawarkan negeri itu,” katanya.

Isham berkata, bermula sekarang hingga 2 September, cabang operasi pelancongan Malaysia Airlines, MHholidays, turut memberi tawaran istimewa kepada keluarga melalui kempen ‘Kids Fly + Stay Free’, yang menawarkan pakej percutian dengan potongan sehingga 50 peratus ke Sabah.

Katanya, setiap tempahan melayakkan seorang kanak-kanak berusia antara tiga hingga 11 tahun atau berusia dua tahun ke bawah terbang dan menginap secara percuma di hotel terpilih.

Tawaran terhad pakej percutian itu boleh didapati di laman web MHholidays holidays.malaysiaairlines.com sepanjang tempoh kempen.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Doktor Terawal Memberi Amaran Koronavirus Meninggal Dunia

SHANGHAI/BEIJING: Seorang doktor di China yang merupakan antara terawal memberi amaran mengenai ancaman coronavirus baharu, meninggal dunia pada Jumaat akibat wabak itu.

Kematian Li Wenliang, 34, yang bertugas sebagai pakar mata di sebuah hospital di Wuhan, diratapi dalam media sosial ketika Beijing mengisytiharkan ‘perang rakyat’ terhadap wabak yang menular dengan pantas itu.

Wenliang dan tujuh individu lagi ditahan polis Wuhan, bulan lalu, kerana didakwa menyebarkan maklumat ‘palsu dan haram’ mengenai coronavirus selepas beliau memberi amaran kepada doktor melalui media sosial mengenai tujuh kes jangkitan virus misteri baharu untuk cuba membantu.

Dalam media sosial, ramai rakyat China menyifatkan Wenliang sebagai wira dan mangsa tragik, menggambarkan ketidakcekapan pihak berkuasa tempatan dalam menangani kemunculan virus itu pada peringkat awal wabak.

Pada Jumaat, wilayah Hubei di mana terletaknya Wuhan, melaporkan 69 kematian baharu, menjadikan jumlah korban coronavirus di China kini mencecah lebih 600 mangsa.

Ia turut melaporkan hampir 2,500 kes baharu, menjadikan jumlah jangkitan di China kini melebihi 30,000, menurut siaran televisyen negara ini.

Presiden China, Xi Jinping, berusaha untuk meyakinkan rakyatnya dan dunia bahawa China akan mengatasi wabak coronavirus.

“Seluruh negara telah bertindak balas dengan segala kekuatan melalui langkah kawalan dan pencegahan paling teliti serta ketat, memulakan satu perang rakyat untuk kawalan dan pencegahan epidemik,” agensi berita Xinhua memetik beliau berkata demikian dalam perbualan telefon dengan Raja Arab Saudi, Raja Salman Abdulaziz Al Saud. – REUTERS


Gempa Bumi Jakarta: Penduduk Berhampiran Pantai Diarah Berpindah

JAKARTA: Pihak berkuasa Indonesia hari ini menggesa orang ramai yang tinggal berhampiran pantai agar berpindah ke kawasan tinggi selepas amaran tsunami dikeluarkan semasa gempa bumi berukuran 7 magnitud melanda pulau Sumatera dan Jawa.

Agensi geofizik Indonesia mengeluarkan satu amaran tsunami selepas gempa yang mana Pusat Kajian Geologi Amerika Syarikat (USGS) menyatakan ia berlaku pada kedalaman 59 kilometer dan jarak kira-kira 227 kilometer dari bandar Teluk Betung dan wilayah Banten di pulau Jawa.

Agensi mitigasi bencana Indonesia berkata menerusi Twitter bahawa, penduduk di sekitar pantai Banten perlu ‘berpindah ke kawasan tinggi’.

Setakat ini tiada laporan kemalangan jiwa atau kerosakan berlaku, tetapi gegaran boleh dirasai hingga ke Jakarta dan menyebabkan orang ramai lari keluar dari pejabat mereka.


Mayat terduduk di dalam sungai

LELAKI ditemui mati dipercayai dibunuh dengan kesan luka di badan, kepala dan tangan di sungai Kampung Bundu Tuhan, Ranau, semalam.

Mayat Sipaul Yunseh, 59, ditemui dalam keadaan berlumuran darah terduduk di dalam sungai oleh penduduk kampung sebelum kejadian itu dilaporkan kepada polis pada 11.30 pagi.

Ketua Polis Daerah Ranau, Deputi Superintendan Mohd Shahrul Abdul Wahab berkata, pemeriksaan di rumah mangsa yang terletak kira-kira 60 meter dari lokasi dia ditemui mendapati beberapa kesan darah.

“Susulan penemuan mayat mangsa itu, polis menahan tiga individu tempatan bagi membantu siasatan.

“Mayat mangsa di bawa ke Hospital Queen Elizabeth (HQE), Kota Kinabalu untuk bedah siasat manakala Unit Forensik Polis menjalankan pemeriksaan di tempat kejadian,” katanya di Ranau, hari ini.

Mohd Shahrul berkata, pemeriksaan awal mendapati mangsa mengalami lebam di kedua-dua mata dan pipi kanan selain kesan potong di telinga kiri dan lebam serta luka di badan dan tangan.

“Selain itu, terdapat kesan kelar di bahagian tangan kanan dan pendarahan teruk di kepala.

“Kes disiasat mengikut Seksyen 302 Kanun Keseksaan kerana membunuh.

“Orang ramai yang mempunyai maklumar lanjut diminta berhubung kepada pegawai penyiasat Inspektor Tulin@Atlin Gabintol di talian 019-4366191 bagi membantu siasatan,” katanya. – Harian Metro


Aktiviti Masjid, Surau Di Sabah Dibenarkan Semula

KOTA KINABALU: Sabah membenarkan semula masjid dan surau di seluruh negeri ini termasuk dalam zon merah mengadakan semua jenis aktiviti keagamaan tertakluk kepada prosedur operasi standard (SOP) yang ditetapkan.

Menteri Kerajaan Tempatan dan Perumahan negeri, Datuk Masidi Manjun berkata, kebenaran itu selaras kelonggaran diberikan kerajaan, menerusi SOP baharu perintah kawalan pergerakan bersyarat (PKPB) bermula kelmarin hingga 20 Disember ini.

Beliau berkata, semua aktiviti termasuk solat lima waktu secara berjemaah, solat Jumaat, kuliah Maghrib, Dhuha dan lain-lain aktiviti keagamaan termasuk kelas agama adalah dibenarkan.

“Kerajaan negeri bersetuju dengan cadangan mufti Sabah untuk membenarkan aktiviti di masjid dan surau ketika PKPB berkuat kuasa mulai 7 Disember hingga 20 Disember ini,” katanya dalam kenyataan media perkembangan semasa Covid-19 Sabah, di sini, malam tadi.

Katanya, bagi solat lima waktu secara berjemaah, bilangan jemaah dibenarkan di masjid dan surau bagi seluruh zon di Sabah ialah satu pertiga kapasiti dewan solat utama masjid dan surau.

Bagi solat Jumaat, katanya bilangan jemaah yang dibenarkan adalah mengikut keluasan dewan solat utama masjid dan surau dengan mengambil kira penjarakan fizikal.

“Aktiviti atau program masjid dan surau dibenarkan dalam tempoh tidak melebihi satu jam seperti kuliah Maghrib, Dhuha dan sebagainya.

“Aktiviti kelas agama juga dibenar diadakan di dewan atau bilik khas masjid tidak melebihi lima jam dan bilangan peserta tidak melebihi 20 orang dengan menjaga disiplin diri dan mematuhi semua SOP yang dikeluarkan oleh pihak berwajib,” katanya.

Sebelum ini, hanya solat berjemaah lima waktu dan solat Jumaat dibenarkan di seluruh negeri dengan kapasiti terhad sehingga 40 jemaah bagi zon merah.

Masidi yang juga jurucakap Covid-19 Sabah berkata, majlis akad nikah juga dibenarkan semula diadakan di dewan atau bilik khas masjid dengan kehadiran tidak melebihi 20 orang mengikut saiz ruang majlis dengan menjaga disiplin diri dan mematuhi semua SOP ditetapkan.

“Ia termasuk SOP berkaitan jamuan makan dan minum iaitu hanya dibenarkan dalam bentuk bungkusan.

“Kerajaan turut menetapkan had umur kanak-kanak yang dibenarkan hadir ke masjid dan surau adalah 10 tahun ke atas,” katanya.

Sementara itu, Masidi berkata Sabah mencatat 271 kes baharu positif Covid-19 dengan empat kematian pada semalam, menjadikan kumulatif kes di Sabah setakat ini sebanyak 31,057 kes. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kluster Baharu Di Tawau Berpunca Acara Makan Malam

KOTA KINABALU: Sabah semalam merekodkan satu lagi kluster baharu COVID-19 berpunca daripada acara makan malam yang diadakan di sebuah restoran di Tawau.

Menteri Kerajaan Tempatan dan Perumahan negeri yang juga jurucakap perkembangan COVID-19 Sabah, Datuk Masidi Manjun, berkata kluster baharu itu sudah mencatatkan sebanyak 17 kes.

“Terdapat satu kluster baharu direkodkan pada hari ini (semalam) iaitu Kluster Taman Ria Enam di daerah Tawau yang mencatatkan empat kes baharu menjadikan jumlah kumulatif positif COVID-19 sebanyak 17 kes.

“Kes indeks itu adalah wanita berusia 46 tahun yang tidak bergejala tetapi dikesan positif melalui saringan sebelum menjalani prosedur kimoterapi di salah sebuah pusat perubatan di Tawau.

“Hasil penelitian, kes indeks bersama ahli keluarganya telah mengadakan acara makan malam yang disertai 20 orang di salah sebuah restoran pada 5 Mac lepas. Saringan kontak rapat masih giat dijalankan,” katanya dalam satu kenyataan media, semalam.

Dalam pada itu, Masidi turut memberitahu, jumlah kes COVID-19 semalam masih kekal mencatatkan sebanyak dua angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu COVID-19 semalam adalah sebanyak 31 kes, menjadikan jumlah kumulatif sebanyak 54,001 kes.

“Dua kes kematian telah direkodkan masing-masing membabitkan daerah Kinabatangan dan Sandakan.

“Selain itu, jumlah pesakit COVID-19 yang sembuh dan dibenarkan keluar dari hospital seramai 81 menjadikan, jumlah kumulatif 53,146 orang.

“Seramai 378 pesakit sedang menerima rawatan iaitu 160 orang di hospital, 217 orang di Pusat Kuarantin dan Rawatan Berisiko Rendah (PKRC) Awam dan seorang pesakit di Pusat Tahanan Sementara (PTS),” katanya.

Mengulas mengenai statistik vaksinasi di Sabah, Masidi memberitahu seramai 3,168 orang telah menerima suntikan vaksin harian dos pertama menjadikan jumlah kumulatif sebanyak 35,537 orang. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Airbus A380 Terbang Guna Minyak Masak

PARIS: Penerbangan menggunakan minyak masak sebagai bahan api. Itu pencapaian pesawat Airbus A380 yang melengkapkan penerbangan percubaan menggunakan minyak masak sebagai bahan bakar.

Pesawat ujian itu menyelesaikan penerbangan tiga jam dari Lapangan Terbang Blagnac di Toulouse yang juga ibu pejabat Airbus di Perancis, pada 25 Mac lalu, lapor CNN.

Ia dikuasakan oleh Bahan Api Penerbangan Lestari (SAF), kebanyakannya diperbuat daripada minyak masak terpakai dan sisa lemak, dan beroperasi dengan satu enjin Rolls-Royce Trent 900.

Airbus kemudian membuat percubaan susulan dengan penerbangan kedua pesawat A380, menggunakan bahan api minyak masak yang sama, pada 29 Mac, terbang dari Toulouse ke Nice untuk memantau penggunaan SAF semasa berlepas dan mendarat.

Bahan api yang digunakan dibekalkan oleh TotalEnergies, sebuah syarikat yang berpangkalan di Normandy, Perancis dan diperbuat daripada Hydroprocessed Ester and Fatty Acids (Hefa).

Airbus menguji penggunaan penerbangan berkuasa SAF tahun lalu, dengan A350 diuji pada Mac 2021, dan pesawat A319neo terbang menggunakan minyak masak pada Oktober.

Syarikat itu berharap supaya pesawatnya diperakui untuk terbang dengan SAF menjelang akhir dekad ini dan pada masa ini, pesawat Airbus boleh dikuasakan sehingga 50 peratus SAF, diadun dengan minyak tanah tradisional.

“Meningkatkan penggunaan SAF kekal sebagai kunci utama untuk mencapai cita-cita industri bagi pelepasan karbon sifar menjelang 2050,” kata Airbus dalam satu kenyataan.

Syarikat itu mendakwa pesawat yang menggunakan SAF boleh menyumbang antara 53 peratus hingga 71 peratus daripada pengurangan karbon yang diperlukan untuk mencapai matlamat itu.

Airbus merancang untuk membawa pesawat sifar pelepasan pertama di dunia ke pasaran menjelang 2035.

Tetapi dengan harga yang tinggi, penggunaan meluas tidak dijangka berlaku dalam masa terdekat.

Hasil A380 merosot sejak beberapa tahun kebelakangan ini dengan beberapa syarikat penerbangan mengambil masa untuk menggunakannya, sebahagiannya atas alasan, bahawa ia kurang cekap bahan api berbanding kapal terbang jarak jauh yang lebih moden. – Agensi


Dituduh Membunuh Pemandu Grab, Dua Pencuci Kereta Hadapi Hukuman Mati

KOTA KINABALU: Dua pekerja cuci kereta didakwa di Mahkamah Majistret di Tuaran, Sabah kerana membunuh seorang pemandu Grab warga tempatan di Kota Kinabalu, bulan lalu.

Seorang lelaki warga tempatan, Amru Al Asy Japri, 24, dan seorang warga Filipina, Arsit Indanan, 20, dituduh membunuh Mohammad Hanafiee Jaffar, 27, di dalam kereta Proton Saga FLX di tepi Jalan Marabahai di Tuaran, antara pukul 4 pagi hingga 5 pagi 25 Mei lalu.

Tiada rayuan direkodkan daripada kedua-duanya selepas pertuduhan mengikut Seksyen 302 Kanun Keseksaan, yang dibacakan kepada mereka di hadapan Majistret, Jessica Ombou Kakayun.

Mahkamah menetapkan 11 Julai depan untuk sebutan semula kes di Tuaran dan memerintahkan kedua-dua mereka untuk ditahan reman kerana tiada peruntukan untuk jaminan bagi tuduhan yang membawa hukuman mati mandatori.

Kakayun meminta peguam Amru memberi bukti bahawa anak guamnya sebelum ini menjalani rawatan psikiatri di Hospital Bukit Padang di Kota Kinabalu sebelum ini.

Ia berikutan peguam Amru memohon agar anak guamnya dirujuk ke hospital mental di Bukit Padang untuk pemeriksaan.

Menurut Kakayun, ini adalah untuk memastikan sama ada pelanggannya boleh membuat rayuan.

Majistret itu memberitahu bahawa mereka akan mempertimbangkan permintaan sekiranya terdapat bukti dengan kad rawatan hospital milik Amru.

Sementara itu, Arsit tidak diwakili semasa pertuduhan dibacakan. – mStar


Sultan Selangor arah tanggal papan tanda tulisan Cina

SHAH ALAM: Sultan Selangor, Sultan Sharafuddin Idris Shah menitahkan semua papan tanda nama jalan bertulisan Cina di daerah ini ditanggalkan dan diganti serta merta.

Setiausaha Sulit Sultan Selangor, Datuk Mohamad Munir Bani, berkata baginda menitahkan ia segera digantikan dengan papan tanda jalan satu bahasa sahaja iaitu bahasa Melayu.

“Operasi penukaran papan tanda jalan ini perlu dilaksanakan dengan segera dan dapat diselesaikan selewat-lewatnya sebelum tarikh sambutan Ulang Tahun Keputeraan Sultan Selangor pada 11 Disember nanti,” katanya.

Titah Sultan Sharafuddin itu dikeluarkan menerusi satu surat bertarikh hari ini oleh Mohamad Munir kepada Setiausaha Kerajaan Negeri, Datuk Mohd Amin Ahmad Ahya dan Datuk Bandar Shah Alam, Datuk Ahmad Zaharin Mohd Saad.

Baru-baru ini, netizen mempersoalkan isu mengenai penggunaan tulisan Cina pada papan tanda nama jalan di sekitar Kampung Melayu Subang, di sini.

Perkara itu menjadi tular apabila dimuat naik seorang pemilik akaun Facebook (FB) berserta beberapa gambar papan tanda di kawasan terbabit yang dilengkapi tulisan berkenaan.

Ia turut dilaporkan beberapa media tempatan yang mendapat maklum balas seorang EXCO kerajaan negeri mengenai kebenaran dan kelulusan papan tanda itu di kawasan berkenaan.

Selain itu, seorang aktivis masyarakat juga mempersoalkan peranan Dewan Bahasa dan Pustaka (DBP) yang seolah-olah tidak mempunyai kuasa dalam proses kelulusan penggunaan bahasa pada papan tanda di negara ini. – Berita Harian


PPRT: Warga Emas Masih Tunggu Kerajaan Negeri Tunai Janji

BEAUFORT: Seorang warga emas miskin di sini yang dijanjikan rumah Program Perumahan Rakyat Termiskin (PPRT) oleh Kerajaan Negeri kecewa apabila rayuannya untuk mendapatkan kediaman baharu terus tidak diendahkan sejak empat tahun lalu.

Kasmat Billah, 74, hidup dalam keadaan daif di sebuah rumah usang di Kg Gelila Padas Damit dengan pendapatan RM300 sebulan sahaja daripada menoreh getah dan kerja rencam di kampung.

Beliau telah mengisi borang permohonan PPRT pada 2019.

“Rumah saya semakin usang dan ketika ini saya hanya menunggu ia runtuh bila-bila masa sahaja, sedangkan rumah PPRT yang dijanjikan masih belum dibina,” katanya kepada Daily Express, baru-baru ini.

Beberapa tahun lalu beliau telah dikunjungi oleh Adun Lumadan Ruslan Muharam bersama-sama dengan pihak media di mana dia dijanjikan sebuah rumah baharu, yang kini beliau sifatkan sebagai “hanya untuk publisiti”.

Beliau selanjutnya mempersoalkan kenapa rumah itu tidak dibina, kerana jabatan kebajikan akan menyumbangkan bahan mentah dan peralatan, menyifatkan pengalaman pahit itu sebagai “janji kosong”.

“Kenapa rumah itu tidak dibina, sedangkan tapak pembinaan sudah sedia?,” kata Kasmat.

Kasmat mempunyai enam anak; dua perempuan dan empat lelaki yang tinggal di Papar.

Dia berkata, anak-anaknya tidak mengabaikannya malah mereka memintanya tinggal bersama mereka, namun dia menolak tawaran mereka atas kehendaknya sendiri kerana tidak mahu membebankan mereka.

“Mereka ada keluarga sendiri. Bagaimana saya boleh ganggu kehidupan mereka?,” katanya. – Harian Ekspress

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


7 Sekeluarga Antara Ditahan Terbabit Dadah

KOTA KINABALU: Tujuh sekeluarga antara 31 individu yang ditahan kerana disyaki terbabit dalam aktiviti penyalahgunaan dadah dalam Op Sarang dan Op Covid-19 di sekitar daerah ini.

Operasi dan serbuan itu dijalankan sepasukan polis Bahagian Siasatan Jenayah Narkotik Ibu pejabat Polis Daerah (IPD) Kota Kinabalu yang bermula 25 April hingga 1 Mei lalu.

Ketua Polis Daerah Kota Kinabalu, Asisten Komisioner Habibi Majinji berkata, tujuh individu yang ditahan di sebuah rumah di daerah ini adalah sebuah keluarga.

“Hasil serbuan itu, anggota polis turut menemui satu paket plastik berisi dadah jenis syabu seberat 50.48 gram di dalam sebuah rumah.

“Semua mereka yang berusia 12 hingga 31 tahun disyaki menjalankan aktiviti pengedaran dan penjualan dadah di sekitar daerah ini,” katanya.

Mengulas lanjut, Habibi berkata, semua mereka disiasat mengikut Seksyen 39B Akta Dadah Berbahaya (ADB) 1952.

“Bagi sembilan lagi individu ditahan membabitkan kes bekalan dan pengedaran dadah.

“Hasil siasatan mendapati semua mereka ini tidak mempunyai pekerjaan yang tetap,” katanya.

Tambahnya, dua lagi individu ditahan mengikut Seksyen 39A(1) ADB 1952.

“Selain itu, 10 individu lain ditahan bagi kesalahan memiliki dadah dan disiasat mengikut Seksyen 12(2) ABD dan 12 individu ditahan mengikut Seksyen 15(1)(a) ABD 1952 kerana hasil ujian urin didapati positif dadah.

“Berdasarkan hasil siasatan, 24 adalah warga tempatan manakala selebihnya adalah warga asing berusia 12 hingga 58 tahun,” katanya.

Mengenai jumlah rampasan dadah dalam tempoh itu, beliau berkata, keseluruhan rampasan sebanyak 74.85 gram dadah jenis syabu yang dianggarkan bernilai RM11,227 berdasarkan harga dadah semasa.

“Operasi dan serbuan yang dijalankan adalah usaha Bahagian Siasatan Jenayah Narkotik IPD Kota Kinabalu dalam memantau, mengesan dan mengekang segala aktiviti penagihan dan pengedaran dadah di daerah ini.

“Bagi mempertingkatkan lagi pembanterasan jenayah dadah, usaha sama daripada orang awam juga diperlukan dengan menyalurkan maklumat ke hotline IPD Kota Kinabalu melalui talian 088-529220,” katanya.- BorneoToday


Sabah Perlu RM13 Bilion Untuk Tingkat Kualiti Bekalan Air – Bung Moktar

KINABATANGAN, 25 Jan : Kerajaan negeri menganggarkan sebanyak RM13 bilion diperlukan dalam usaha meningkatkan kualiti bekalan air untuk rakyat negeri Sabah, kata Timbalan Ketua Menteri Datuk Seri Bung Moktar Radin.

Bung Moktar yang juga Menteri Kerja Raya Sabah berkata kos itu antara lain bagi menggantikan paip lama berusia lebih 50 tahun dan mengatasi masalah paip bocor yang berlaku.

“Sekitar 45 peratus daripada sistem paip air di Sabah masih menggunakan paip lama… ada juga paip di Sabah ini dibina semasa pemerintahan British tidak pernah diganti.

“Ini akan mendatangkan mudarat kepada masyarakat dan membimbangkan saya jika tidak ditangani dengan secepat mungkin, akhirnya rakyat Sabah tidak akan dapat menikmati bekalan air bersih,” katanya kepada pemberita selepas meninjau jambatan rosak akibat hujan lebat di Kampung Paris dekat sini hari ini.

Terdahulu, Bung Moktar turut meninjau Loji Rawatan Air Segaliud di Sandakan yang akan mendapat sebuah pam air baharu dalam tempoh dua bulan lagi bagi menggantikan pam yang rosak.

Mengulas lanjut, beliau berkata terdapat juga paip air yang dipasang di bawah tanah rosak akibat pergerakan tanah dan menyebabkan kebocoran, justeru perancangan sistem paip yang tersusun penting bagi mengatasi masalah tersebut.

Katanya bagi melancarkan pengagihan bekalan air di negeri itu, kerajaan sedang merancang untuk menggantikan infrastruktur muka sauk dan membina kolam takungan air baharu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mungkin Kita Tidak Boleh Balik Ke Kampung Seperti Biasa – PM

KUALA LUMPUR: Menjelang bulan Ramadhan yang akan tiba tidak lama lagi, rakyat bukan sahaja tidak boleh menunaikan solat terawih di masjid, membeli juadah berbuka puasa di bazar Ramadan seperti kebiasaan, malah berkemungkinan tidak dapat pulang ke kampung halaman. (Rujuk video minit 09:42)

Perkara tersebut diumumkan oleh Perdana Menteri, Tan Sri Muhyiddin Yassin menerusi sidang media Perutusan Khas Perdana Menteri, sebentar tadi.

”Kita tidak boleh ke bazar Ramadan untuk membeli juadah berbuka puasa seperti sediakala, kita tidak boleh ke masjid untuk berterawih, jadi kita berterawih di rumah bersama keluarga sahaja.

”Mungkin juga kita tidak boleh balik ke kampung seperti biasa,” kata Muhyiddin.

Jelas beliau, walaupun perkara ini merupakan sesuatu yang sukar untuk diterima oleh semua rakyat, namun ianya tetap perlu dihadapi demi mengawal penularan wabak Covid-19 di negara ini.

”Walaupun sukar untuk kita bayangkan perkara ini, tetapi inilah kenyataan yang akan kita hadapi,” tambah Muhyiddin.

Hari ini, kerajaan membuat keputusan supaya Perintah Kawalan Pergerakan (PKP) yang bakal berkahir 14 April ini akan dilanjutkan selama dua minggu lagi sehingga 28 April depan.


Culik: Tuntutan Wang Tebusan Tidak Akan Dilayan

KOTA KINABALU: Sebarang tuntutan wang tebusan daripada kumpulan penculik membabitkan tiga nelayan warga Indonesia tidak akan dilayan.

Pesuruhjaya Polis Sabah Datuk Omar Mammah berkata, setakat  ini kumpulan terbabit membuat dua panggilan telefon untuk menuntut wang tebusan.

Katanya, panggilan terakhir diterima pada 30 September lepas menerusi kakak salah seorang mangsa yang berada di Sandakan.

“Suspek menuntut wang tebusan untuk ketiga-tiga mangsa terbabit.

“Difahamkan ketiga-tiga mangsa berada di satu kawasan di selatan Filipina.

“Kita akan berhubung dengan agensi keselamatan dari negara jiran untuk meminta bantuan,” katanya.

Beliau berkata demikian kepada media selepas majlis Perhimpunan Bulanan Ibu Pejabat Polis Kontinjen (IPK) Sabah di sini semalam.

Pada 23 September lepas, ketiga-tiga mangsa yang dikenali sebagai Maharudin Lunani, 48, anaknya Muhammad Farhan Maharudin, 27, dan anak saudaranya Samiun Maneu, 27 diculik sekumpulan tujuh lelaki bersenjata kira-kira jam 11.55 pagi di perairan Tambisan Lahad Datu.

Mangsa kemudiannya dibawa ke Pulau Tawi-Tawi di selatan Filipina.

Kes berkenaan disiasat mengikut Seksyen 4 Akta Senjata Api (Penalti Lebih Berat) 1971.


“Selalu Mengadu Belum Jumpa Jodoh” – Lelaki Bunuh Diri Di Tempat Kerja

Seorang penjaga gudang berusia 56 tahun ditemui mati tergantung oleh penduduk setempat, lapor Tribun. Lelaki yang dikenal pasti sebagai Junaedi itu dipercayai mengalami depresi kerana belum bertemu jodoh.

Junaedi bekerja di sebuah gudang barangan elektronik di Bandar Bekasi, Jawa Barat itu ditemui di rumah sewa yang bersambung dengan tempat kerjanya.

Menurut Ketua Polis Daerah bahagian Hubungan Masyarakat, Erna Ruswing Andari, melalui maklumat diperolehi daripada warga setempat, Junaedi mengalami depresi kerana masih belum jumpa jodoh dan berkahwin.

Dari informasi tetangga pria ini memang mengalami depresi, hidup seorang diri dengan umur segitu belum dapat jodoh.”

Dia sering mengadu serta mengeluh dengan jiran, Mulyono tentang dirinya yang masih bujang di usia sebegitu. Malam sebelum kejadian juga dia sempat meminta Mulyona carikan orang pandai untuk dijadikan isteri.

Malah difahamkan Junaedi juga sempat meminta keluarga mendoakan supaya dia cepat bertemu jodoh sebelum tinggal sendirian di rumah sewa tersebut. Sebelum ini dia pernah bercinta beberapa kali namun hubungan tidak berakhir ke jinjang pelamin.

Kata keluarganya memang ada dikenalkan dengan wanita, tapi tak ada yang jadi (kahwin), taktau kenapa agaknya.”

Kerana kesepian dan depresi hidup sendirian, Junaedi menamatkan riwayatnya dan menurut polis dia mengikat lehernya menggunakan tali gantung serta dijumpai masih lengkap berpakaian.

“Pada mulutnya juga nampak air liur yang keluar akibat jeratan tali pada leher yang membuatnya mati kehabisan nafas. Tidak ditemukan tanda-tanda kekerasan, hanya luka pada bahagian leher.”


Tekanan Dari Semenanjung Uji Kesepakatan GRS, Autonomi UMNO Sabah, Kata Penganalisis

KOTA KINABALU: Penganalisis politik berkata, Umno dan PPBM di Sabah akan tetap mendapat tekanan daripada kepimpinan parti itu di Semenanjung walaupun mereka terus bekerjasama dalam menghadapi pilihan raya umum Ke-15 (PRU15) dengan menggunakan platform Gabungan Rakyat Sabah (GRS).

Tony Paridi Bagang dari UiTM Sabah berkata, tekanan itu akan wujud dalam isu pengagihan kerusi antara dua parti berkenaan dan dijangka menjadi semakin ”panas” menjelang PRU15.

”Isu pengagihan kerusi sememangnya akan panas apabila pilihan raya menjelang dan sudah pasti akan memberi kesan jika tiada kesepakatan dicapai dalam kalangan parti GRS.

”Tekanan dari Semenanjung sama ada di pihak Umno atau PPBM pasti bakal berlaku.

”Keadaan ini akan menjadi lebih jelas apabila Parlimen dibubarkan,” katanya kepada FMT.

Tony berkata, perpecahan antara Umno dan PPBM juga bakal menjadi ujian ke atas sejauh manakah autonomi Umno Sabah untuk mengemudi politik tempatan tidak terikat dengan perubahan atau perkembangan yang berlaku di Semenanjung.

Katanya, perkembangan yang berlaku di Semenanjung juga menjadi ujian sama ada GRS mampu kekal bersama bagi menghadapi PRU15.

”Tidak dinafikan politik Sabah dipengaruhi perkembangan politik di Semenanjung, namun ini akan menjadi ‘litmus test’ kepada GRS, iaitu bagaimana mereka mampu mengekalkan hubungan dan kerjasama politik yang termeterai.

”Ini juga akan menguji sejauh mana autonomi Umno Sabah mengemudi politik lokal (Sabah) tanpa terikat dengan perubahan atau perkembangan yang berlaku di Semenanjung,” katanya.

Sementara itu, Lee Kuok Tiung dari Universiti Malaysia Sabah (UMS) berkata, walaupun isu pengagihan kerusi dalam kalangan komponen GRS mungkin tidak berdepan masalah, namun tidak mustahil pertembungan akan tetap berlaku di beberapa kawasan.

Katanya, kesepakatan yang ditunjukkan oleh komponen GRS juga bakal melancarkan kerjasama mereka dalam menghadapi PRU15 walaupun keadaannya berbeza di Semenanjung.

”Pengagihan kerusi GRS di Sabah akan ditentukan oleh mereka sendiri dan saya percaya sebahagian besar daripada 25 kerusi Parlimen di sini telah diagihkan.

”Tiada masalah (pengagihan kerusi), tetapi tidak mustahil ada dua atau tiga kerusi GRS yang akan berlaku ‘friendly match’ seperti yang berlaku pada PRN (pilihan raya negeri) lepas.

”Bagaimanapun, BN (Barisan Nasional), PN (Perikatan Nasional), dan PBS (Parti Bersatu Sabah) sudah berikrar dan ada persefahaman untuk bekerjasama menerusi platform GRS.

“Saya percaya pemimpin utama Umno dan PPBM di Sabah akan berpegang kepada komitmen mereka seperti yang diulang-ulang sebelum ini.

”Umno telah meminda perlembagaan untuk memberi autonomi kepada Umno Sabah, jadi biarlah ia menentukan hala tuju sendiri.

“Lebih-lebih lagi Umno Sabah telah memutuskan untuk menggunakan platform GRS, kita harus hormati itu,” katanya.

Sementara itu Lee juga berkata, tidak mustahil pengumuman Presiden Umno Ahmad Zahid Hamidi bahawa parti itu tidak akan bekerjasama dengan PPBM akan berubah pada masa akan datang.

”Belum tentu pengumuman yang dibuat Zahid itu merupakan episod terakhir dalam hubungan antara dua parti itu.

“Kedudukan Zahid sebagai presiden Umno juga mungkin semakin tertekan daripada blok dalam parti itu yang mahu bertolak ansur atau bekerjasama dengan PPBM,” katanya.

Zahid pada Perhimpunan Agung Umno 2020 (PAU 2020) yang berlangsung di Pusat Dagangan Dunia Kuala Lumpur, semalam, mengumumkan bahawa parti itu tidak akan bekerjasama dengan PPBM pada PRU15 akan datang.

Beliau juga berkata, BN memutuskan akan menghadapi PRU15 secara bersendirian.

Bagaimanapun Pengerusi Umno Sabah Bung Moktar Radin, ketika ditemui selepas perhimpunan itu sekali lagi berkata bahawa GRS akan tetap dipertahankan dan bakal bekerjasama bagi menghadapi PRU15. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rangkul 3 Emas Walau Tiada Duit Beli Kasut

FILIPINA: Walaupun tanpa kasut sukan sempurna, ia tidak mematahkan semangat seorang budak perempuan di Filipina untuk merangkul tiga pingat emas, baru-baru ini.

Dalam laporan Odditycentral, Rhea Ballos, 11, pelajar sekolah di Balasan itu tiada wang untuk membeli kasut sukan bagi menyertai pertandingan itu.

Namun, dia mempunyai idea apabila menampal jari dan tapak kakinya dengan kain pembalut bagi mengelak kecederaan ketika menghabiskan larian.

Budak perempuan itu biasa berkaki ayam ketika berlari di trek dan ketiadaan kasut sukan bukan penghalangnya bergelar juara.

Atlet muda itu menyertai acara larian 400 meter, 800 meter dan 1,500 meter mengagumkan orang ramai apabila mengambil peluang merakam gambarnya memakai ‘kasut kain pembalut’.

Gambar Rhea tular di laman sosial sehingga menarik minat Jeff Cariaso, bekas pemain bola keranjang dan jurulatih Alaska Aces yang kagum dengan kebolehan budak perempuan itu.

Selepas mendapat maklumat mengenai Rhea, Jeff menghadiahkan sepasang kasut sukan Nike kepada budak perempuan itu, malah rakan sepasukannya juga menerima habuan sama.- Agensi


Sarawak Tuan Rumah Sambutan Hari Malaysia 2019

KUCHING, 27 Ogos: Sarawak dipilih menjadi tuan rumah untuk sambutan Hari Malaysia 2019 yang akan diadakan pada 16 Sept depan.

Bertempat di Padang Merdeka,Kuching, sambutan Hari Malaysia ini adalah kesinambungan kepada Bulan Kebangsaan dan Kempen Kibar Jalur Gemilang yang telah diadakan pada 2 hingga 4 Ogos yang lalu.

Menurut kenyataan Jawatankuasa  Induk Sambutan Hari Malaysia, tema sambutan tahun ini adalah “Sayangi Malaysiaku: Malaysia Bersih”.

Tema itu dipilih kerana ia melambangkan perpaduan serta semangat cintakan negara demi kesejahteraan dan kemakmuran bersama, selain dapat memupuk dan menyalakan nilai integriti, jati diri rakyat Malaysia yang bersih dan tinggi.

Antara acara menarik yang bakal dipersembahkan pada hari itu adalah persembahan wayang kulit, perarakan kereta berhias dan persembahan artis-artis terkemuka.

Orang ramai dijemput hadir untuk bersama-sama memeriahkan sambutan.


Tular Video Penampakan Wajah Bayi Lain Tidur Menemani Anak Wanita Ini, Cetus Pelbagai Reaksi Netizen

Seorang wanita di Chicago, Amerika Syarikat memuat naik gambar dari video rakaman kamera litar tertutup (CCTV) pada 19 Oktober 2019, yang menunjukkan anak lelakinya sedang tidur di katil ‘ditemani’ sosok misteri.

Pada malam kejadian, Maritza baru sahaja menidurkan anaknya, manakala suaminya bertugas di syif malam.

Malam itu kelihatan normal seperti biasa sehingga Maritza tergerak hati untuk memeriksa CCTV di bilik anaknya dan menyedari ada wajah bayi lain yang berada di sebelah anaknya.

“Pada awalnya saya sangka ia hanyalah ilusi optik. Saya cuba mengabaikannya tetapi terasa semakin menyeramkan,” katanya.

Sambil tertanya-tanya mengenai wajah misteri itu, Maritza menghantar gambar ‘penampakan’ itu kepada ibu, kakak dan suaminya. Tetapi tiada jawapan yang memuaskan.

Si suami menganggap, gambar itu hanyalah air liur anak mereka. Walaupun diselubungi rasa khuatir dan takut, Maritza memberanikan dirinya pergi ke bilik anaknya.

Dengan perlahan-lahan dia masuk ke bilik dan tidak mahu pergerakannya membuatkan anaknya terbangun. Tetapi tiada sebarang perkara aneh yang berlaku di bilik itu.

Maritza kemudian memuat naik gambar itu ke group Facebook ibu-ibu dan bertanya adakah mereka dapat melihat wajah bayi lain yang menemani anaknya itu.

Tidak mahu menunggu respon dari pengikut group berkenaan, Maritza kemudian melelapkan mata sehingga keesokkan paginya, posting itu viral meluaskan di platform tersebut.

Ada yang mendakwa mereka dapat melihat wajah bayi lain yang sedang tersenyum di samping anak pengadu yang sedang tidur.

Sekali lagi Maritza pergi ke bilik anaknya dan kali ini dia berjaya mendapat jawapan kepada persoalannya itu.

“Saya tarik cadar dan ternampak ada wajah bayi besar yang sedang tengok saya,” katanya.

Rupa-rupanya, wajah bayi misteri itu hanyalah sekeping kertas iklan yang dikepilkan bersama tilam tersebut.

Difahamkan, sejak katil itu dibeli, kertas tersebut tidak pernah ditanggalkan.

Menyedari ketakutannya itu tidak berasa, Maritza kemudian menceritakan hal sebenar dalam group tersebut.

Ramai netizen yang rasa terhibur dengan insiden itu dan sehingga kini, posting Maritza itu dikongsi lebih 318,000 kali di media sosial.